Маҳаллий назорат идораларида қадимчилар (эскилик тарафдорлари) асосий ўринларни эгаллаб турганлиги учун кўпгина бухоролик ва самарқандлик маърифатпарварлар ўз асарларини Истанбул ва Тифлисда чоп эттирган. Ўрта осиёлик хурофотчи диндорлар янгиланиш ҳаракатига қаттиқ қаршилик кўрсатганлар. 1911 йили Бухорода очилган янги мактаб бир неча ой фаолият кўрсатгач, ёпиб қўйилди. 1914 йили Самарқанддаги муаллимлар ўз фаолиятларини тўхтатишга, болаларини янги мактабга берган ота-оналар эса уларни қайтиб олиб, эски мактабга жойлаштиришга расмий равишда мажбур бўлдилар. «Ойна» журналининг 1914 йил 11 январь сонида чоп этилган «Фавқулодда таклиф» деган мақолада шу тўғрида сўз юритилган. Фақат Чор маъмуриятининг аралашувидан кейингина такфирга эга бўлган мударрислар ҳамда уни оммалаштираётган муаззинларнинг фаолияти расман тақиқлаб қўйилди («Ойна», <186> 13, 1914 йил 18 январь).\nЖадидлар «барча ижобий фанларнинг ўқитилиши зарур», деган ғояни кўтариб чиқдилар, чунки бу ғоя «ислом барча фанларнинг булоғи», деган ақидага мос келар эди. «Ер, кўк, юлдуз ва қуёшнинг ҳақиқатини билиш» каби ижодий ҳаракатларга зид ўлароқ эски мактаблардаги қадимчи-исломий домлалар болаларга турли бўлмағур афсоналарни айтиб, улар миясини заҳарладилар. Наҳанг устидаги ҳўкизнинг ерни ўз шохларида кўтариб турганлиги тўғрисидаги афсона ҳам шулардан биридир. Қадимчилар мусулмонлардан кўпроқ садақа ва хайр-эҳсон ундириш мақсадида ҳақиқатни яшириб, хурофотга бошладилар. «Ойна» журналининг 12-сонида (1914 йил 11 январь) чоп этилган «Миллатни ким ислоҳ этар?» деган мақолада шу тўғрида сўз юритилган. (Жадидларнинг хурофий тасаввурларга қарши кўрсатган бу фаолликларн уларга қарши турли ҳужумлар уюштирилган кейинги йилларда ҳам уларнинг алоҳида хизматлари сифатида баҳоланган).\nФикримча, Ўрта Осиё жадидлари орасида энг кўзга кўрингани Абдурауф Фитратдир. Ўзининг «Мунозара» сида у «ҳақиқат натижаси тасодуми афкор аст», яъни «фикрлар хилма-хиллиги ҳақиқатни англашга элтади», деган иқтибосни бежиз келтирмаган. У ўзининг бутун умри давомида ҳақиқат ахтарди ва бу жараёнда фикрлар хилма-хиллиги, қарама-қаршилиги бўлиши мумкинлиги хусусида фақат шиорлар айтиш билангина чекланиб қолмади, балки ҳақиқат ахтара туриб шундай бир даражага эришдики, ўртаосиёлик биронта мутафаккир бу даражага эришмаган. Ҳақиқат ахтариш ва шунга мос равишда озодликка интилиш уни Ўрта Осиёнинг ягона, жиддий атеистига айлантирди.\nХаёлим кўклардан тушиб кетадир,\nдеб аччиқ алам билан эътироф этади. «Хаёл» сўзини жадидлар ўзларининг ҳақиқат томон интилишларига зид ўлароқ «жаҳолатпараст»ларнинг ва махсус равишда сўфийларнинг интилишларини ифодалаш учун ишлатишган. Аммо бошқаларга хаёл бўлиб туюлган нарсаларни сўфийлар «ҳақиқат» деб, бошқа ҳақиқатлардан «юксакроқ ҳақиқат» деб тушунганларини жадидлар гўёки билмаганга олганлар. Менимча, Чўлпон ўзига «Қаландар» деган тахаллус қўяр экан, маъноларнинг шундай ғалати чалкашлигидан жуда ўринли фойдаланиб, сўз ўйини қилган... Шу йўл билан Чўлнон, биринчидан, мақсадларини «хом хаёл» деб аташган рақибларининг кўнглини чоғ қилган, аммо, иккинчидан, ўзи ҳам жимгина ғалаба нашидасини сурган, зеро, ушбу хом хаёл деб ўйланган нарса охир-оқибатда хақиқат бўлиб чиқади-да. Албатта, бу ҳақиқат соф диний ҳақиқат эмас, балки ўзгарган вазиятга мос келувчи ва ҳукмрон доиралар ҳали англаб ета олмаган ҳақиқат эди. Ҳақиқат алал-оқибатда сўнгги схоластик жадидлар томонида) бўладими ёки дарвишлар томонида бўлади-ми, бу ҳақда тарих ўз ҳукмини чиқаради.\nЧўлпон ўзининг мухторият хусусидаги орзуларини ифодалаш учун кайта-қайта сўфиёна истиораларга мурожаат қилди. «Қаландар ишқи» шеърини у Мусулмон Шарқи халқларининг қурултойи муносабати билан 1920 йилнинг сентябрида олис Боку шаҳрида яратди. Мухторият тарафдорлари бу қурултойга катта умид боғлаган эдилар. Чўлпон бу умидларнинг пучга чиққанини ва «Ленинча миллий сиёсат» ғалаба қозонганини аниқ билган. Қуйидаги мисраларда сўфиёна истиоравийлик ва «инқилобий» нур истиораси ҳамда шоирнинг исми, яъни «Чўлпон — тонг голдузи» билан қўшилиб, маълум маънода астрономик мета-метафорика (истиоравийлик) ни ташкил этган:\nКаландардек юриб дунёни кездим, топмадим ёрни,\n1989 йилнинг ноябрь ойида «Ўзбекистан адабиёти ва санъати» газетасида «Обид кетмон ҳақиқати» деган катта бир мақола чоп этилди. (Умарали Норматов. Обид кетмон ҳақиқати. «Ўзбекистан адабиёти ва санъати». <186> 47. 1989 йил 17 ноябрь). Бу мақола билан «Обид кетмон» эълон қилинган кун орасида эллик беш йиллик давр ётарди. Бу орада қанча сувлар оқиб кетган. Абдулла Қодирий қатл этилган; сўнгра қайта оқланиб; «ўзбек совет адабиёти асосчилари» сафига киритилган, ошкоралик эълон қилинган, социалистик реализм методи бадиий услуб сифатида йўқ қилинган эди. Буларнинг барчасидан хабардор киши «Обид кетмон ҳақиқати» деган сарлавҳадаги «ҳақиқат» сўзи нимани англатаркан деб қизиқмастаи иложи йўқ. Олдиндан айтиб қўяй, ҳақиқатнинг жозибаси бир хиллигида эмас, балки кўп хиллигида намоён бўлади. Буни мен далиллар билан исботлаб ўтирмайман, зеро, юқорида кўриб чиқилган ҳолатнинг ўзи шундай хулоса қилишга асос беради.\nЙигирманчи йилларда унинг «Ўткан кунлар» ва «Меҳробдан чаён» тарихий романлари дунё юзини кўрди. Ҳар иккала роман ҳам босмадан чиқиши биланоқ қаттиқ танқидга учради. Танқид Абдулла Қодирийнинг ҳаётий йўлига, яъни унинг ҳақиқатни қандай тушунишига қаратилган эди. Шу сабабдан у «Меҳробдан чаён» романининг сўзбошисида бундай дейди: «Уларнинг (қаҳрамонларнинг, ошиқларнинг — И. Б.) хон ва уламога қарши исёни табиий-шаръийдир. Чунки шундан ортиғи сохта бўлиши устига китобнинг қадрини ҳам туширар эди». Модомики, Абдулла Қодирийнинг ўзи китобдаги воқеаларни «табиий» деб атаган экан, демак, улар ўта реалистик, яъни ҳар ҳолда агар жоиз бўлса, «илк социалистик-реалистик»дир. Ўттизинчи йилларнинг бошларида Абдулла Қодирий рақибларининг барча камситишлари ва танқидларига қасдма-қасд шўро ёзувчиларининг Москвада бўлиб ўтган биринчи қурултойида делегат сифатида иштирок этди. Аммо рақиблар тинч ўтиришмади, 1935 йилда ёзувчининг «Обид кетмон» қиссаси чоп этилиши билан воқеликка ёндашувида «синфийлик» йўқ, деган баҳонани рўкач қилишиб, асарни қаттиқ танқид остига олишди. Шундан сўнг Абдулла Қодирий «Шубҳа» сарлавҳали кичик ҳикоясини эълон қилди. Худди «Обид кетмон»дагига ўхшаб «Шубҳа» ҳикоясидаги воқеалар ҳам ёш колхозлар ҳаётидан олинган.\nҲикоянинг сарлавҳаси «Шубҳа», аммо, менимча, ҳақиқат ахтарувчи Абдулла Қодирий бу ҳикоясида иккита шубҳани тасвирлаган. Биринчи шубҳа қаҳрамонларнинг ўзини тутишига, хатти-ҳаракатига қаратилган. Ўқитувчи Тўйчибоевнинг қанақа одам эканлигинда, у чиндан ҳам, яхши ниятдаги огоҳлантирувчими ёки саботажчилардан бирими—аниқ билмайди. Нега у синфий душманни бу ишга аралаштирган, умуман, у шундай қилганми — буларнинг барчаси ўқувчига қоронғи. У Зуҳуровдан кўра кўпроқ маълумотга эга эмас. Зуҳуров ҳам барча ҳолатларни ўқувчидан аълороқ билмайди. Қоронғида кимлигини аниқламай туриб бир кишини отиб ўлдиради, аммо уни жавобгарликка тортиш ўрнига роса мақтайдилар. Бундай шахслардан шубҳаланиш ўринли. Шу сабабдан ёзувчи буни ўқувчиларнинг ўзига ҳавола этади. Ҳикояда Абдулла Қодирий 1922 йили ўртага ташланган «Ҳақиқат очиқ сўзлашдадир», деган шиорига содиқ қолиб, ўз даврднинг бир қанча ижтимоий масалаларини очиб ташлаган. Бу масалалар ўзини ягона ҳақиқат эгасиман, деб айюҳаннос солган жамиятда ёзувчининг барча эркинликлардан мосуво бўлишини намоён этади.\nАбдулла Қодирий ўз ҳикоясида ифода этган иккинчи шубҳа, фикримча, истиорага, бадиий, ижодий мусаффоликка ёки; бошқача айтганда, социалистик реализм методининг асослилигига, қонунийлигига нисбатан билдирилган. Ҳикоя бу услубнинг барча талабларига жавоб беради, шу сабабдан, билишимча, ҳеч ким бу ҳикояни танқид қилмаган. Ҳикояда типик колхозчилар, синфий душманлар, шубҳали саботажчилар қатори қишлоқ аҳолисига тўғри йўлни кўрсатадиган илғор фабрика ишчисининг нурли сиймоси ҳам мавжуд. Абдулла Қодирий характерлар ва воқеаларни нозик бир усулда тасвирлаш орқали бу методнинг ўринли, жўяли эканлигига шубҳа билдиради. Абдулла Қодирий, чамаси, ҳақиқатни ахтара туриб, бурнининг устига ғоявийлик ва партиявийлик кўзойнагини қўндиришни истамади. Рақиблари эса унинг барча асарларида, шу жумладан, «Обид кетмон»да ҳам кишиларни ижтимоий синфларга бўлиб эмас, балки ўзи ясаган иккита синфга, яъни яхши ва ёмонга ажратиб тасвирлаганини рўкач қилган ҳамда унга таъна тошларини отадилар. Бу таъналар 1989 йилга келибгина шубҳа остига олинди. Социалистик реализм методи ўзининг устуворлигини йўқотгач, кишилар реализмни худди Абдулла Қодирий тушунгандек," яъни воқеа ва ҳодисаларни ҳаётда қандай сотир бўлган булса, шундай тушунишга мойил бўла бошладилар (А. Қодирий. «Қизил Ўзбекистон». <186> 69. 1935 йил 14 март).\nУмарали Норматов «Обид кетмон ҳақиқати» сарлавҳали мақоласида бундай деди: «Бадиийликнинг бош мезони — ҳаёт ҳақиқатини ўзига хос тарзда кашф этишидан иборат». Эҳтимол, бу 1989 йилга келиб «ҳақиқат» тушунчаси «воқеликнинг янгича кўриниши» деган мазмунга эга бўлди, деганимикан? У ҳолда мақола «Обид кетмон» ҳикоясида реализм тушунчаси» деб аталиши лозим эди. Эҳтимол, «Ҳақиқат» сўзининг бошқача талқини, хусусан диний мавзуларга тааллуқли ифодаси тўғрироқдир. 1989 йилдаги мақола муаллифи битта саҳнага, айниқса, кенг ўрин берган. Унда Ҳудога ишонувчи киши ўта қобилиятли ва меҳнатсевар бўлса-да, партия аъзоси бўла оладими, деган масала кўрилган. Эҳтимол, ҳикоя қаҳрамонига «Обид» исми, яъни «Худонинг хизматкори», деган исм бежиз танланмагандир. Тўғри, бу шунчаки бир мулоҳаза холос, аммо Обид диндан воз кечишни истамаганлиги, партияга ўтишни рад этганлигига қарамасдан, партиянинг фаолларидан бири бўлмиш маърифатчи дўстинииг саъй-ҳаракатлари билан партия аъзолари сафига қабул қилинади. «Дин масаласини олдиндан очиқ қолдирамиз», деганди 1935 йилдаги партия фаоли. «Бу масала ҳали ҳам аввалги ҳолида», дейди 1989 йилда танқидчи. Шундай экан; мақола сарлавҳасини «Обид кетмон ва улуғ ҳақиқатлар масаласи», деб тушунсак тўғрироқ бўлармикан?..\nЎзбек адабий танқидчилигининг кўпгина намояндалари ҳозирги кунларда Абдулла Қодирий асарларидаги шу мавзудан илҳомланиб битилган саҳифаларни излаб топишга ҳаракат қилмоқдалар. Шу нуқтаи назардан, қараганда, масалан, Хайриддии Султонов ўзинииг «Шоирона, дарвишона бир маъно» мақоласи билан («Ўзбекистон адабиёти ва санъати», <186> 22, 1990 йил 1 июнь) анча илгарилаб кетди.\nШу сўзларии ёзар эканман, бир зум хаёлга чўмдим. Эҳтимол, бир оз ошириб юборгандирман. Эҳтимол, бу мақола («Обид кетмон ҳақиқати») ҳозирги кунларда Ўзбекистонда битилаётган сон-саноқсиз мақолалардан биттасидир, холос, зеро, ўзбеклар ўз-ўзини муҳофаза қилишнинг хатарли ва машаққатли ўн йилликларидан кейин яна ҳақиқатни ахтаришга киришдилар. «Ҳақиқат» энди «Ўшанда амалда содир бўлган воқеа», деб тушунилмоқда. Шундай экан, «Обид кетмон ҳақиқати»ни энди «Обид кетмон бошидан ўтказган воқеалар тўғрисидаги ҳақиқат», деб талқин этилса, тўғрироқ бўлармикан?..\nИнгеборг Балдауф, “XX аср ўзбек адабиётига чизгилар” китобидан


ЎзА - Тиббиёт ходимлари кунига муносиб туҳфа\nТиббиёт ходимлари кунига муносиб туҳфа\nСирдарё вилояти Гулистон шаҳри Тараққиёт маҳалла фуқаролар йиғини ҳудудидаги 4-оилавий поликлиника мукаммал таъмирланиб, фойдаланишга топширилди.\nШу муносабат билан ўтказилган тадбирда Сирдарё вилояти ва Гулистон шаҳар ҳокимликлари, соғлиқни сақлаш тизими раҳбар ва ходимлари, маҳалла фаоллари ва поликлиникада фаолият юритаётган тиббиёт ходимлари иштирок этди.\nТадбирда мамлакатимизда аҳоли саломатлигини мустаҳкамлаш йўлида олиб борилаётган изчил ислоҳотлар ўзининг ёрқин самараларини бераётгани таъкидланди.\nУшбу шифо масканининг республикамиз мустақилликка эришгандан буён ҳар йили ноябрь ойининг иккинчи якшанбасида нишонланиб келинаётган “Тиббиёт ходимлари куни” касб байрами арафасида фойдаланишга топширилиши шаҳардаги 4 та маҳалла ҳудудида истиқомат қилувчи 14 минг 992 нафар аҳоли ҳамда шу поликлиникада фаолият юритаётган тиббиёт ходимлари учун қурувчиларнинг муносиб байрам туҳфаси бўлди.\nФахриддин Муродов бошчилигидаги “Насих – Азиз – Элшод” масъулияти чекланган жамияти қурувчилари томонидан амалга оширилган мукаммал таъмирлаш, тиклаш, пардозлаш ва жиҳозлаш ишларига давлат бюджети ҳисобидан 1 миллиард 360 миллион сўм маблағ сарфланди.\n– Касб байрами арафасида қайтадан ишга туширилган поликлиникамизда энди аҳоли рўйхатини электрон тизимда рўйхатга олиш имконияти яратилди, – дейди Гулистон шаҳридаги 4-поликлиника мудираси Гулноза Аббасова. – Қисқа муддатда замонавий талабларга мос тиббий асбоб-ускуналар билан тўла жиҳозланган ва юқори сифатда қайта реконструкциядан чиқарилган тиббиёт масканимизда аҳоли ва шифокорлар учун барча зарур шароитлар яратилди. Табиийки бу поликлиникамизда фуқароларимизга хизмат кўрсатиш сифатини янада яхшилашга хизмат қилади.


“Ўйингизга уч аёлни жонига қасд қилган хавфли жиноятчини яширган бўлишингиз мумкин…” « Ўзбекистон Халқ Ҳаракати\n“Ўйингизга уч аёлни жонига қасд қилган хавфли жиноятчини яширган бўлишингиз мумкин…”\n02 May 2016 - 14:15\nАмалдаги ҳукумат бошқарувининг миясида қандай ўй бор, билмайману, оёққа турганимдан бери ваҳима касаллари хуруж қилиб – шайтонлаб қолган.\nНима бўлса-да мен истиқомат қилаётган уйни тинтув қилиш илинжида минг бир баҳонани ўйлаб топишади.\n2016 йилнинг 30 март куни “Суд ижрочилар” ниқоби остида мен яшаётган хонадонга бостириб кириб орг. техникаларимга чанг солишганди.\nБундан ҳам бирор бир иш чиқмади чамаси, куни кеча эшик тақиллаб қолди. Қарасам, ИИБ формасидаги нотаниш одам турибди.\n-Хизмат?, – дедим ўзимни хотиржам тутишга уриниб.\n– Биз паспортларни текшириб юрибмиз. Бу уйда кимлар яшайди, қаерда пропискада туришади, аниқлик киритишимиз керак. Паспортингизни беринг? – деди.\n– ОВИРда, афсуски нусхаси ҳам йўқ эди, – дея ўзимни таништирдим.\n“Доимий пропискада қаерда турасиз? Бу ерда кимлар билан яшайсиз? Оилангиз борми? Қаерда ишлайсиз? Ишламасангиз ниманинг ҳисобига яшайсиз?….” каби адоғсиз саволларига берган жавобларимни ҳафсала билан ёзиб олгач:\n-Уйингизни кўздан кечиришим керак, – деди-да қоғозлари орасидан униқиб кетган, ўта хира, бош қисми ён томонидан олинган, таниб бўлмайдиган эркак кишининг суратини кўрсатди, – Мана бу шахсни танийсизми?\n– Таниб бўлмайди-ку? Танимайман? Нима эди?\n– Бу ўта ашаддий жиноятчи. Уч нафар аёлни шафқатсизларча ўлдирган. Қотиллик жиноятини содир этиб, қочиб қолган. Жиноятчини қидирмоқдамиз. Эҳтимол, у сизнинг уйингизга яшринган бўлиши ҳам мумкин. Шу сабаб уйингизни кўздан кечиришим керак, -деди ўзини Тошкент шаҳар Ички ишлар бошқармаси ходими Илғор Умаров деб таништирган милиция формасидаги шахс.\nУнинг сўзларидан фиғоним фалакка чиқиб кетди.\n– Бу нима деганингиз? Жиноятчи, қотил мен яшаётган уйда нима қилади? Мен журналист бўлишим мумкин, мухолифатчи бўлишим мумкин, инсон ҳуқуқлари фаоли бўлишим мумкин. Лекин қотиллар билан шерикчилик жойим йўқ. Мен ҳукуматдан қонунийликни талаб қиламан. Ўзим ҳам қонунга амал қиламан. Манзилда адашдингиз…\n– Ихтиёрингиз, уйни кўздан кечиришга қаршилик қилсангиз “наряд” чақираман. Участка нозири, маҳалла фуқаролар йиғини раиси, “Домком” гувоҳлигида қаршилик кўрсатаётганлигингиз ҳақида “АКТ” тузиб, мажбурий тарзда улар иштирокида уйни кўздан кечирамиз. Ким билсин, балки уйингизда жиноятчи борлиги сабаб ҳам кўздан кечиришимга қаршилик қилаётгандирсиз? Хавотирингиз нимадан? Сизга қай бири маъқул, гувоҳлар иштирокида кўрганимми, ёки ўзим кўздан кечирганимми? Истасангиз, ҳозир қўнғироқ қилишим мумкин…., – Тошкнет шаҳар ИИБ ходими Илғор Умаров чўнтагидан мобил телефонини олди.\nУнинг гапларини эшитгач, азборойи ғазабланганимдан кўзларимдан ўт чиқиб кетди. Зарб билан эшикни очдим:\nЙўқ, мен ИИБ ходимидан “Уйимда тинтув ўтказишга ордеринг борми? Сангциясиз ҳам одамларнинг уйига бош суқаверасанми?” дейишим мумкин эди. Бироқ, бунингдек эътирозларимга жавобни элдан бурун эшитиб олганлигим сабаб ҳам чурқ этмадим, қаршилик қилмадим.\nИ.Умров уйга кирди. Кирди-ю:\n– Бу аёл ким? – деб сўради.\nУйимга ярим соатлар аввал Сурхондарё вилоятининг Музробот туманидан ҳуқуқлари топталган, ери ҳоким томонидан ноҳақ тортиб олинган фермер аёл – Дилором Зайниева арз-ҳол қилиб келганди. Улардан интервью олаётган эдим.\n-Сурхондарёдан. Бугун Олий судга, қабулга келганлар, – дедим.\nИИБходими Дилоромнинг паспортини сўради, олгач, диққат билан кўз югартирди-да чўнтагига солди:\n-Дилором опа, “землаячка” экансиз. Мен ҳам Шерободданман. Паспортингизни мен олиб кетишим керак. Сизнинг шахсингизни аниқлагач, паспортингизни компютердан текшириб кўргач, муаммолар бўлмаса, қайтариб бераман, – деди-да меҳмонимнинг паспортини чўнтагига солди. Кейин ҳожатхона – ванна, зал, ошхона, ётоқларни кўздан кечирди. Дераза пардаларини кўтариб, ташқарига синчиклади. “Балкон”га чиқиб, бир зум серрайиб турди-да қайтиб кириб, компьютер столининг ғаладонига қўл чўзди.\n-Қотилликка кўл урган жиноятчи стол ғаладонига сиғмаса керак? – киноя қилдим, – одам қидираяпсизми, игнами?\n“Қидирув” ишлари ярим соатча давом этди, кейин кетди. Бу пайтда соат 11.00 лар эди. Кейин биз Сурхондарёлик фермер Дилором Зайниевага “земляк” бўлган Илғор Умаровни қидириб у ўтирган кабинетга равона бўлдик.\nСурхондарёлик фермерни савол-сўроққа тутиб, ҳеч бир сабабсиз соат 16.00 га қадар ушлаб ўтиришди.\nПаспорти қўлида, шахси аниқ аёлнинг “Шахсини аниқлаш” мақсадида асабларини роса арралашди….\nШу куни “дом” ҳовлисига кечки “прогулка”га чиққан қўшнилардан “ИИБ ходими қандайдир қотилни сизларнинг уйларингиздан ҳам қидиришдими?”деб сўрадим.\nИИБ ходими биргина мен истиқомат қилаётган уйдан ташқари бирорта бир фуқаронинг эшигига бош суқмаганини билардим, билсам-да, гумонимни тасдиқлаб олиш учун атай сўрагандим. Шубҳаларим тасдиқланди.\nБуни қарангки, Тошкнет шаҳар ИИБ ходими Илғор Умаров мени уч аёлни шафқатсизларча ўлдирган ашаддий жиноятчи билан шерикликда гумонлаб биргина камина яшаётган уйни тинтув қилган экан…..\nҲарчанд уринмай, амалдаги ҳукумат, қонун идоралари корчолонлари Тошкент шаҳар ИИБ ходими И. Умаровни менинг уйимга “командировка” қилишларининг асл моҳияти нимада эканлигини ҳали ҳамон англолмай ҳалакман….\nНиҳоятда катта куч, енгиб бўлмас қудратман шекилли, (бундан ўзим бехабар), амалдаги ҳукумат юрт тақдири, халқ ғами, дунё ташвишлари қолиб, менгина билан кураш-ла овора-ю сарсон….\nОртимдан махсу хизматларнинг қанча ходимлари халак…. Қанча одамнинг оиласи менинг ортимдан рисқли бўлаётганидан мамнунман… Шунча шаввозларнинг рўзғорини тебратишларига асос бўлаётганлигим боис, аслида, менга ҳам маош ажратишлари керак эмасмикин?\nЙўқ, мен тушунмайман, амалдаги ҳукумат мендан нима истайди, уйимдан, компютеримдан нима излайди?\nАхир мен журналистман. Ҳеч кимдан, ҳукуматдан ҳам яширадиган сирим йўқ. Нимаики бўлмасин, кўнглимдан қандай ўй ўтмасин, ипидан-игнасигачадовур Бахтиёр Ҳасан айтганларидек интернетда “валтираганим-валдираган”….\nМендан ҳадиксираш керак эмас, мамлакатни иқтисодий инқирозга рўпару қилган коррупционерлардан – порахўр корчолонлардан кўпроқ қўрқиш керак эмасми?…


“Ўзбекнефтгаз”: “Шўртан” бош иншоотидаги Газни амин билан тозалаш қурулмаси модернизация қилинмоқда — Teletype\n“Ўзбекнефтгаз”: “Шўртан” бош иншоотидаги Газни амин билан тозалаш қурулмаси модернизация қилинмоқда\nЎзбекистон Республикаси Президентининг 2020 йил 28 декабридаги ПҚ–4937- сонли “Ўзбекистон республикасининг 2021–2023 йилларга мўлжалланган инвестиция дастурини амалга ошириш чора-тадбирлари тўғрисида”ги Қарорига мувофиқ, “Ўзбекнефтгаз” АЖ томонидан “Шўртан бош иншоотларида газни амин билан тозалаш қурулмасини модернизация қилиш” инвестиция лойиҳаси амалга оширилмоқда. Лойиҳанинг умумий қиймати 10,1 млн АҚШ долларини ташкил этади.\nЛойиҳа заводдаги регенерация газларини тозалаш ва табиий газни сифатини яхшилаш самарадорлигини ошириш мақсадида, йиллик қуввати 3,0 млрд куб метрни ташкил қилувчи мавжуд амин билан тозалаш қурилмасининг ускуналарини модернизация қилишга қаратилган.\nИмпорт ускуналарни келтириш учун Хитойнинг “EBARA Great Pumps Co., Ltd”, Англиянинг “Invеntог Sistems PS Ltd”, Чехиянинг “Global Industrial Solutions”, Россиянинг “ГМС Нефтемаш” каби чет эл компаниялари билан шартномалар тузилган бўлиб, ҳозирда ускуналар тайёрланмоқда.\nАйни пайтда импорт шартномалар асосида 2 тўплам фильтр-чангушлагич ускунаси, 263 дона автоматлашган тизим бошқаруви мосламалари, 146 та назорат ўлчов ва автоматика қурилмалари, насос агрегатларининг бутловчи қисмлари олиб келинди.\nШунингдек, маҳаллий шартномалар доирасида абсорбер ускунаси, қўшма иссиқлик алмашинувчи ускуналари, нордон газ сепаратори, сувли совутиш ускунаси, десорбер ускунаси, буғлантириш ускуналари, ёнғинга қарши ускуналар ва бошқалар етказиб келтирилан.\nБундан ташқари, ҳозирда қувур маҳсулотлари, бошқарув клапанлари ҳамда десорбер ускунасида хизмат олиб бориш майдончасини етказиб келишга маҳаллий корхоналар билан шартнома расмийлаштириш ишлари олиб борилмоқда.\n“Муборакнефтгазмонтаж” МЧЖ томонидан қурилиш ишларининг 32,1 фоизи бажарилган. Қурилиш-монтаж ишларини жорий йилнинг декабрь ойида якунлаш режалаштирилган.


Ўзбекистон ҳатто Google, Яндекс, AliExpress ва Netflix’га ҳам солиқ солмоқчи! - Terabayt.Uz\nНорматив-ҳуқуқий ҳужжатлар лойиҳалари муҳокамаси порталида янги Солиқ кодекси лойиҳаси жамоатчилик муҳокамаси учун эълон қилинган эди. Kun.uz нашри унинг айрим жиҳатларига эътибор қаратган.\nЎҚИНГ: Ўзбекистонда блогерларга солиқ солишмоқчи, бўйин товласа – смартфон ёки компьютерини тортиб олишади!\nЎҚИНГ: Блогернинг смартфонини олиб қўйган солиқчилар ишдан бўшатилди\nЎзбекистон Интернет-сегментида бундай хизматлар Google, Яндекс, Alibaba (AliExpress), Netflix каби компаниялар томонидан тақдим этилади.\nМаълумот ўрнида айтиб ўтиш керакки, 2017 йилда Россия хорижий интернет-компаниялар учун солиқ жорий этган. Google ва Apple каби компаниялар Россияда 18% ҚҚС тўлайди. Қозоғистон, Қирғизистон ва Тожикистон ҳам интернет-компаниялар учун солиқ жорий этиш ниятида эканини маълум қилган.\nЎҚИНГ: Ниҳоят, «Яндекс.Новости»да ўзбекча янгиликлар пайдо бўлади\n#Google #Netflix #Yandex #интернет-компания #Яндекс #веб-сервислар #Alibaba Group


Qalampir.uz - Озода Нурсаидова Дилфуза Исмоилованинг айбловига жавоб қайтарди\n03:01, 21.01.2016 Шоу-бизнес\nОзода Нурсаидова: "Дилфуза Исмоилованинг суратларини атайлаб тарқатиш шарт эмас, у ҳамма тўйларда шундай рақсга тушади".\n19 январь куни сайтимизда “Дилфуза Исмоилова суратлари тарқалишида Озода Нурсаидовани айблади” номли мақола чоп этилган эди. Мақолада хонанда Дилфуза Исмоилованинг бир ресторанда рақсга тушаётган суратлари тарқалганига эътибор қаратилиб, масала юзасидан Исмоилованинг жавоби чоп этилди. Хонанданинг интервьюси сайтга жойлаштирилгандан сўнг анча шов-шувларга сабаб бўлди. Бир қанча интернет-нашрлар бу интервьюни қайта чоп этди. Суҳбатда хонанда 14 йил аввал ҳамкасби Озода Нурсаидованинг онаси таваллуди муносабати билан ўтказилган тадбирда иштирок этгани ва бу суратлар ўша тадбирнинг видеосидан “стоп кадр” қилиб олинганини айтиб, бунда Озода Нурсаидовани айблаган эди. Биз масалага атрофлича ёндашиш, Озода Нурсаидованинг бу борадаги фикрини ўрганиш мақсадида хонандага қўнғироқ қилдик. Хонанда “Qalampir.uz” мухбири билан суҳбатда қуйидагича жавоб берди.\nОзода Нурсаидова, хонанда:\n— 14 йил аввал мен ҳеч қандай йиғин қилмаганман. Бу ҳақда гапираётган одам йилини аниқ билиб гапириши керак. Бу хабарни эшитгач, аввалига Дилфуза Исмоиловани қачон бирор йиғинга таклиф қилганимни эслай олмадим. Онамнинг туғилган кунлари бундан 8 йил аввал, яъни 2008 йилда Тошкентдаги “Марракеш” ресторанида нишонланган эди. У ерда мен қатнашмаганман. Ўша даврада олинган видео тасвирлар ҳам, фотосуратлар ҳам менда сақланиб қолмаган. Мени бировнинг суратини тарқатишдан бошқа ишим йўқми? Кейин хонанда Дилфуза Исмоилованинг суратларини атайлаб тарқатиш шарт эмас, у ҳамма тўйларда шундай рақсга тушади. Дилфуза Исмоилова менинг номимдан пиар сифатида фойдаланибди. Менимча, бу атайин уюштирилган реклама.\nМен ҳам номимдан фойдаланиб, ўзини реклама қилаётганларга қонуний чора кўраман.\nЭслатиб ўтамиз, ўтган йилнинг кузида telegram, whatsapp каби мессенжерларда хонанда Дилфуза Исмоилованинг ўз ўғли тўйидаги рақслари ва қудалари қаршисидаги “табриги” тасвирланган видеолар ҳам тарқалган эди.\nТеглар:Озода Нурсаидова Дилфуза Исмоилова\nМаданият ва спорт ишлари вазири Хитой ва Жазоир элчилари билан учрашди\n16:18, 11.10.2018 22 650\n20:08, 15.04.2018 12 810\n12:57, 14.03.2018 17 960\nДилфуза хеч качон Озодага тенг кела олмайди. Шубхасиз Озода тенгсиз кушикчи. Дилфуза яхши актёр эди. Комик роллар унга ярашарди.\nozoda nursayidovani sanatini kurolmaydiganlar kupda. dilfuza tinchgina aktrisaligini qilib yuravermaydimi.\nОзода Нурсаидованинг саънати анча устун туради бунака санъаткорлардан агарда саънаткор деб атасак шуларни хар доимгидек гийбати Озода Нурсаидованинг\nОзода Нурсаидовани хозирги холатидаги суратини кўрса бўладими


Сукут олтиндир - Hidoyat.uz\nАсосий саҳифа Мақолалар Сукут олтиндир\nЧоп этилди Fevral 4, 2019 Сукут олтиндирda fikr bildirishni o'chirish\nТил буюк неъмат. Унинг жисми кичик, масъулитаяти оғир, вазифаси улкандир. Тоат ҳамда исённниг энг юқори чўққиси бўлган имон ва куфр тил сабабли рўёбга чиқади. Инсон тойилишига ҳам кўпинча тил сабаб бўлади. Пайғамбаримиз (соллаллоҳу алайҳи ва саллам): “Кимнинг тили ва қўлидан мусулмонлар саломат бўлса, у комил мўминдир”, дедилар (Имом Муслим).\nБу ҳадисдан инсон камолотга етиши учун тил, қўл ва барча аъзолар билан озор беришдан сақланиши лозимлиги тушунилади. Бошқа аъзоларга нисбатан тил орқали ғийбат, бўҳтон, ёлғон, чақимчилик, тилёғламалик, масхара, сўкиш, беҳаё сўзлар, сирни очиш каби гуноҳлар ва озорлар кўп содир бўлади. Шуниниг учун ҳадисда тил зикр қилинган. Баъзида унинг хатаридан жим туриш билангина нажот топиш мумкин.\nМанбаларда жим тура олиш инсонга берилган нажот топиш омилидир, дейилади. Инсон ҳаётида жим туриш билан дунё ва охират саодатига эришади. Бугунги кунда жамиятнинг энг кичик бўғими бўлмиш оила арзимаган бир оғиз сўз, ўрнида айтилмаган ортиқча гап, ўз вақтида тилни тиймаслик билан бузилиб кетмоқда. Натижада қанча-қанча норасида болалар тирик етим бўлиб қолмоқда. Оилада аёл бирозгина сукут сақлаши, эр эса бир мудддат ўзини босиб, жим туриши билан ҳал бўладиган муоммо сўзлаш билан аланга олмоқди. Натижа эса ҳаммага маълум. Келинг бироз жим турайлик!\nСукут сақлаш инсонга зийнат ва ҳайбатни зиёда этади ва ҳатто қўрғон вазифасини ҳам ўтайди. Баъзилар кўп эшитиб, кам гапирадиган одамни кўрсалар ”Ҳайбатли одам экан ёнларида гапиролмадим”, бошқалар эса жим турадиган болани кўрганда беихтиёр “Бу бола одобли эканми?” деганларига гувоҳ бўламиз. Софван ибн Салим (розияллоҳу анҳу)дан ривоят қилинди: “Расуллуллоҳ (соллаллоҳу алайҳи ва саллам): “Сизларга бадан учун енгил бўлган, осон ибодатнинг айтайми? У – жим туриш ва чиройли хулқдир” дедилар” (Имом Абу Дунё).\nАнас ибн Молик (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам): “Жим туриш ҳикматдир. Жим турувчилар эса жуда камдир”, дедилар” (Имом Байҳақий).\nБошқа бир ҳадисда: “Расулуллоҳ (соллаллоҳу алайҳи ва саллам): “Ким жим турса нажот топади”, дедилар”(Имом Термизий).\nПайғамбаримиз (соллаллоҳу алайҳи ва саллам) ҳаётлари давомида сукут сақлашни биз умматларга таълим бердилар. Жобир ибн Самура (розияллоҳу анҳу): “Пайғамбаримиз (соллаллоҳу алайҳи ва саллам) узоқ вақт жим турардилар”, деб ривоят қилади. Абу Молик Ашжаъий отаси (розияллоҳу анҳу)дан ривоят қилади: “Биз Набий (алайҳиссалом)ни атрофларида ўтирганимизда узоқ жим турганларини кўрардик. Саҳоба (розияллоҳу анҳум)лар кўп гапириб юборсалар табассум қилардилар”.\nУламолар айтади: “Тинглаш вақтида жим туриш фазилат, синов келганида жим туриш сабрдир, дейилган”. Бишр ибн Ҳорис Ҳофий айтади: “Сўзловчи жим турувчидан кўра тақволи бўлолмайди. Ўз ўрнида сўзлаб, ўз ўрнида сукут қилган олимгина ундан афзал бўлиши мумкин”. Саҳл ибн Абдуллоҳ “Аллоҳ таолони танувчилар илмли бўлсалар ҳам жим турадилар ва изн билан гапирадилар. Шунинг учун уларда лағв бўлмайди”, дейди. Донишмандлар: “Инсон сўзлашни ўрганишига икки йил кифоя қилса, жим туришни ўрганишига эллик йил керак бўлади” дейди.\nЖамият аъзолари жим туриш-сукут сақлаш билан зийнатланса оилалар мустаҳкам, фуқаролар хулқ-одобда намуна бўладилар. Бу эса ўз навбатида жамиятни тараққиётнинг юқори чўққисига одимлашига сабаб бўлади.


Исроф неъматларнинг заволидир — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nИсроф неъматларнинг заволидир\nАллоҳ таоло бизга ҳаёт, умр, соғлик, оила, мол-мулк каби неъматлар инъом этган. Биз улардан қандай фойдаланганимиз, қаерга сарф қилганимиз ҳақида охиратда сўраламиз. Қуръони каримда бундай марҳамат қилинади.\n«Сўнгра ана ўша Кунда, албатта, (сизларга ато этилган барча) неъматлар тўғрисида сўроқ қилинурсизлар!» (Такосур, 8).\nМуқаддас динимиз барқарор ҳаёт кечириш учун тежамкор бўлиш ва исрофдан сақланишга буюради. Бунга амал қилган ота-боболаримиз ҳар бир неъматни эъзозлашган, уни исроф қилишмаган, уволидан қўрқишган. Аммо сўнгги пайтларда баъзилар тўй-маърака маросимларида ким ўзарга қилишга, ўзини кўз-кўз қилишга ва исрофгарчиликка ўтиб кетяпти. Баъзи холларда ҳаддан ошиб, савоб эмас, гуноҳ орттириб олишмоқда.\nАллоҳ таоло Қуръонда мўминларнинг сифатларини зикр этар экан, уларнинг исрофгар ҳам, хасис ҳам бўлмасликларини баён этади: яъни: “(Улар эҳсон қилганларида исроф ҳам, хасислик ҳам қилмаслар,\n«Еб-ичинглар аммо исроф қилманг. Чунки, У Зот исроф қилувчиларни севмас» (Аъроф сураси, 31-оят)\nУлуғ юртдошимиз Абу Лайс Самарқандий раҳматуллоҳи алайҳи: “Одамлар тўрт тоифадир: сахий, бахил, исрофгар ва тежамкор дейди. Сахий дунёдаги насибасини охират учун сақлаб қўйган киши, бахил дунёда ҳам охиратда ҳам насибасини қолдирмаган киши, исрофгар охират насибасини дунёда ишлатган киши, тежамкор дунё ва охиратда насибасини олган киши”, деганлар.\nАфсуски, биз бугунги кунда кўплаб исрофларга йўл қўймоқдамиз. Фақат таом исрофи билан чекланиб қолмасдан, умр исрофи, вақт исрофига ҳам муккасидан кетиб қолдик.\nАллоҳ таоло ўзи барчамизни тежамкор ва неъматлардан тўғри фойдаланувчилар қаторидан қилсин.\nГулистон шаҳар «Ат-Термизий»\n“Хизб ут-Тахрир” диний экстремистик ташкилоти ҳақида


Ойбек ва Зарифани хотирлаб - Уч илдиз\nby Тўлқин Эшбек · 14.05.2016\nСайтимизга хат келди. Фақат муаллиф исми фамилиясини ёзмабди…\nТошкентнинг сўлим гўшаларидан бири — Ишчилар шаҳарчасида жойлашган бу бино ён-атрофидаги уйлардан деярли фарқ қилмайди. Унинг қўшни ҳовлилардан фарқи, асосан, деворидаги уч лавҳада кўринади.\n«Бу уйда 1940-1968 йилларда буюк ўзбек адиби, академик Мусо Тошмуҳаммад ўғли Ойбек яшаб ижод этган». «Бу уйда 1940-1980 йилларда биринчи ўзбек кимёгар олимаси, Ўзбекистон фан арбоби Зарифа Саидносир қизи яшаган». «Бу уйда 1940-1980 йилларда кимё фанлари доктори, профессор Суюнбек Ойбекович Тошмуҳаммедов яшаган».\nБу хонадон — икки академик, икки фан доктори ва кўплаб фан номзодларини етиштирган салоҳияти юксак даргоҳ, айтиш мумкинки, ўзига хос «кичик академия».\nМузейга Узбекистон миллий университети кимё факултети профессор укитувчилари ва талабалар биргаликда ташриф буюрдик.\nОйбек яшаган ҳовли ҳақиқий ўзбек хонадонининг аниқ қиёфасини намоён этиб турибди. У ерда ток занглари ҳам, чиройли гуллар ҳам, серсоя дарахтлар ҳам мўл, Ҳовлига кирар эканмиз, адибнинг ҳайкалига кўзимиз тушди. Ойбек китобларда ўқиганимиз каби курсида хаёлчан ўтирарди. айникса бизни жуда койил колдирган Ойбек домланинг уз куллари билан экилган лола дарахти булди. Музей директори Ойнур Тошмуҳаммедова пешвоз чиқди. Бизни уй-музей томон бошлади.\nТанишувни болалик залидан бошладик. Кирганингиз ҳамоноқ деразада акс этган фотовитраж эътиборни тортади. Эски шаҳар оқшомлари. Кўкда ой порлаб турибди. Маҳалла кўчаларидаги кечки ой шуъласи… Шундай ойдин оқшомлардан бирида гўдак Мусо Тошмуҳаммад ўғли уйининг дашт каби ясси томида туриб, онасидан ойни олиб беришни сўрайди… Шу тахлит адабиёт осмонида Ойбек туғилади.\nБолалик залида адибнинг болалиги билан боғлиқ маълумотлар, китоблар, ашёлар… Адиб таваллуд топган уй. Унинг шўх-шодон паллалари ўтган кўчалар сурати. Болалигида қалб қўрини бериб ўқиган Навоий, Фузулий, Сўфи Оллоёрнинг китоблари. Эски мактаб анжомлари ва гавжум маҳалланинг суратлари… Буларнинг бари Ойбек болалигининг энг қайноқ даврларини эслатади. Шунингдек, оиланинг кундалик турмушида ишлатилган турли ашёлар жой олган: қўлтегирмон, ёғ сақлайдиган хумлар…\nАдибнинг болалик пайтидаги ҳолатини Зарифа Саидносирова шундай таърифлайди: «Ойбек ориқ ва новча йигит бўлиб, қўнғироқ қийроқ қалин сочлари дўпписидан тошиб турарди. Йирик кўзлари шогирдлик давридаёқ теран маъноли ва хаёлчан эди».\nУшбу таъриф унинг навқиронлик давридаги суратлари билан нақадар уйғунлиги кўз олдингизда гавдаланади, болакай Мусо, ўсмир Мусо ва талаба Ойбекнинг нигоҳларига дуч келасиз.\nАдибнинг ёшлик йилларида чоп этилган китоблари: «Туйғулар» — унинг биринчи шеърий тўплами, «Кўнгил найлари»…\n«Қутлуғ қон» залига ўтдик. Бу ерда «Қутлуғ қон» романи ёзилиши билан боғлиқ лавҳалар, адибнинг қўлёзмалари, ёзув ашёлари сақланар экан. «Ойина» журналининг 1915 йилги сони, «Изоҳ» журнали. «Қутлуғ қон» романига тегишли материаллар, таржималар. Романнинг 1941 йилдаги илк нашри. Ойбекнинг иш буюмлари. Ушбу роман катта маҳорат билан ёзилгани сабаб, кўплаб китобхонлар яқин-яқингача: «Мирзакаримбой Тошкентнинг фалон маҳалласида яшаган экан, ўғли ҳозир тирик экан», деб юришган.\nАдиб мактабдаги йилларида Шарқ классикаси билан танишади. Навоий ва озарбойжон адабиётининг буюк сиймоларидан бўлган Фузулийга бениҳоя кўнгил қўяди. У Навоий ҳақида материалларни 1928 йилдан йиға бошлаган, шоирнинг ўлмас асарларини ўрганиб, Навоийнинг ҳаёти ва ижоди ҳақида бир талай илмий-тарихий, адабий асарлар ҳам ёзган.\n«Навоий» яралган хонага разм соламиз. Деворда сўзана илинган. Одмигина хонтахта, лавҳ ва шамдон. Адибга совға қилинган тўнлар. Ўз вақтида ўзга ўлкаларга, совуқ юртларга сургун қилинган ватандошларимизга Ватан тафти бўлиб асқотган асар шу ерда дунёга келган. Музейда юра туриб панжарали ойна ортидаги китобга кузимиз тушди Бу ерда сақланаётган, саҳифалари тахланиб тикилган бир китоб айнан шундан сўзлайди. Бу китоб «Навоий» романининг 1944 йилдаги илк нашрининг варақланавериб ёғи чиқиб кетган ва саҳифалари эҳтиётлик билан тахланиб тикилган ушбу китоб маълум бўлишича, бир қатор ўзбекистонлик юртдошлари билан қатағон қурбони бўлиб, олис Сибирда ўлим билан олишиб юрганларида, ўша ердаги ватандошлари учун «Навоий» романи Ватандан, она тилидан ўта бир тансиқ мужда бўлиб, уларнинг жон сақлашларига кўмак берган экан. Китоб ўқишни тақиқлаган нозирлардан асраш учун маҳбуслар ҳар куни китоб саҳифаларини ажратиб олиб, ёнларида сақлар ва кечқурун йиғилганларида саҳифаларни жамлаб, тахлаб, яна нечанчи маротаба мутолаага берилар эканлар.\nОйнур опа бизни Ойбек ижодхонаси сари бошлайди. Бу хонанинг файзи ўзгача. Иш столи устида турган дўппи, стол ёритгичи, кўзойнак, Жомий ва Фузулий китоблари очиқ ҳолда, жавонда эса яна қанча нодир китоблар тизилиб турибди.\nСтолда кичик коптокча бор, адиб уни бармоқлари толиб қолганда ҳаракатлантириб турар экан. Хона деворида илинган доирага кўзингиз тушади. У ҳам ёзувчининг қўли ёзишдан толганда бир дам тин олиш учун эрмак бўлган. Бироқ адиб дилидаги пишиб турган шеърлар, достонлар, романлар ғалаён қилганда доиранинг шўх овози-ла ифодаламоқчи бўлган бўлса ҳам, не ажаб.\nОйбек оғир хаста бўлишига қарамасдан, умрининг охиригача ижоддан тўхтамаган. Умрининг сўнгги йилларида ҳам самарали ижод қилган. Бир неча романларини, достонларини унинг оғзидан умр йўлдоши Зарифа Саидносирова қоғозга туширган.\nОйбек давр тўс-тўполонларидан кўп зарар кўрган адиблардан эди. 32 ёшида «Қутлуғ қон»ни, 37 ёшида «Навоий»ни ёзган ўзбек прозасининг илк йўлчиларидан бўлган Ойбекнинг ижод ва ҳаёт йўли равон кечмади. У шон-шуҳрат гулларини оралаб эмас, тошлар устидан, жарлар ёқасидан ўтди.\nОйбек ҳақида кимки бирор хотира ёзмасин, уни нафақат улуғ ёзувчи, балки буюк инсон сифатида ҳам тилга олади.\nОйбекнинг машаққатли, азоб ва уқубатли кунларни бошдан кечирганига қарамай, улуғ инсон бўлиб қолгани, ўзининг гўзал асарлари билан ўзбек адабиётини бойитгани ва уни жаҳон миқёсига олиб чиққанини ҳис этар эканмиз, бугунги замонамизга шукроналар айтамиз, осойишта юртимизни янада қадрлашни ўйлаймиз, эл-юрт келажаги учун меҳнат ва ижод қилишдан тўхтамасликка аҳд қиламиз.\nПочтамизга келган хатда шундай ёзилган:\nAssalomu aleykum man kimyo fakulteti 1 kurs talabasiman kimyo fakulteti domlalari bilan oybek uy muzeyiga borganidik maqola tayyorlab O’zMU gazetamizga chiqarila deyishgandi professor domlalarimiz shunga maqola tayyorlaganidim agar maqul bo’lsa sizga shu maqolani ko’rib chiqib chiqarib berin gazetamizga rektaratga borudim sizga uchrashimmi etishudi.\nNext story “АХБОРОТ СОАТЛАРИ” № 36-16\nPrevious story Алишер Навоий номидаги Тошкент давлат ўзбек тили ва адабиёти университетини ташкил этиш тўғрисида


Европадаги махсус хизматлар қитъа давлатларида навбатдаги терактлар рўй бериши эҳтимолидан огоҳлантирган\nЕвропа Иттифоқи давлатларининг миллий полиция хизматларини мувофиқлаштирувчи Европол Франция, Германия, Бельгия ва Шимолий Европа давлатларида Рождество байрамлари вақтида терактлар содир этилиши мумкинлигидан огоҳлантирган. РИА Новости Греция ҳуқуқ-тартибот органларидаги манбасига асосланиб хабар берилишича, тегишли давлатларнинг махсус хизматларига тегишли огоҳлантиришлар йўлланган.\n«Декабрь ойи бошидаёқ шундай огоҳлантиришлар юборилиши бошланган. Франция, Берлин, Брюссель, Шимолий Европа давлатлари пойтахтлари рўйхатда бор. Европол эҳтимолий терактлар Рождество ва Янги йил байрамлари кунларида терактлар рўй бериши мумкинлигини билдирган», — дея манбанинг сўзлари келтирилган хабарда.\nАниқлик киритилишича, Берлиндаги теракт юз беришидан олдиноқ Германия шундай огоҳлантирувни олганди.\n19 декабрь куни Берлинда юк машинаси Рождество ярмаркасида йиғилган кишилар устига бостириб бориши орқали теракт содир этилди ва 12 киши ҳалок бўлиб, 50дан ортиқ киши жароҳатланди. Теракт ижрочиси ҳали ушланмади.


Ҳаага трибунали босниялик сербларнинг собиқ етакчиси Каражични 40 йилга озодликдан маҳрум қилди\n21:24 / 24.03.2016\n24 мартда Собиқ Югославия бўйича халқаро трибунал Серб Республикасининг собиқ президенти Радован Каражични геноцид ва инсониятга қарши жиноятларда айбдор деб топди. Судга раислик килувчи ҳакам О-гон Квон 71 ёшли Каражичга 40 йиллик озодликдан маҳрум қилиш ҳукмини чиқарди.\nСерб сиёсатчиси 11 та банд бўйича ҳарбий жиноятларни амалга оширганликдда айбдор деб топилди. Улар орасида, геноцид, қотилликлар, тинч аҳолига қарши террор кампаниясини уюштириш, тақиб қилиш, депортация қилиш, ноинсоний ҳаракатлар, одамларни гаровга олиш, жиддий жисмоний ва маънавий зиён етказиш каби жиноятлар бор.\nКаражич 1992-1995 йиллардаги Босния уруши вақтида Серб Республикаси президенти бўлган (1992-1996 йиллар). Трибуналнинг фикрича, Каражич 1995 йил июлида Сребреницада 8 минг мусулмоннинг қотиллигида, серб армияси томонидан Сараевони қамал қилиш вақтида 12 минг кишининг ўлимида ва БМТ тинчликпарвар кучларидан жонли қалқон сифатида фойдаланишда айбдор ҳисобланади.\n1995 йил ёзида серб армияси Босниядаги Сребреница аҳоли пунктини босиб олиб, у ердаги барча эркакларни қириб ташлаган. Трибунал ва БМТнинг халқаро суди бу ердаги жиноятни геноцид деб таснифлаган.\n1992 йилда Югославиянинг парчаланишидан кейин Боснияда миллий ва диний зиддиятлар ортида юзага келган фуқаролик уруши бошланган. Бу урушда юз мингга яқин одам ҳалок бўлган.\n1995 йилда халқаро ҳамжамият воситачилигида қарама-қарши томонлар тинчлик сулҳини тузган, унинг натижаларига кўра иккита мухтор тузилма: хорват ва боснияликлар яшайдиган Босния ва Герцеговина Федерацияси ва Серб Республикаси ташкил этилган.\nКаражич 2008 йил 21 июлда махсус операция натижасида қўлга олинган ҳамда шу йилнинг 30 июлида Ҳаагага экстрадиция қилинганди.


Педагогика ва андрагогика тушунчалари ва ўқув мотивацияси омиллари » Ўзбекистон янгиликлари – Zamin.uz\n, 02 2020, 08:13\n28 окт, 21:55 551 Жамият\nҲозирги кунда таълим тизимига берилаётган катта эътибор тизимнинг турли босқичларига алоҳида этибор қаратилишини ва ушбу босқичларнинг ўзига ҳос хусусиятларидан келиб чиққан холда жараённи ташкил этишни тақазо этмоқда. Ушбу нуқтаи-назардан, халқ таълими ва олий ва ундан кейинги таълим тизими вакиллари орасида кўп муҳокамага сабаб бўлувчи педагогика ва андрагогика тушунчасига ойдинлик киритмоқчимиз.\nСўзимизни бошини кўпчилигимизга таниш бўлган педагогика, яъни соҳа вакили бўлган “педагог” тушунчасидан бошламоқчимиз. Педагог (Pedagogue), мактаб ўқитувчиси – жуда синчковлик ёки қатъиятлик билан таълим берувчи киши деб таърифланади. Педагогик моделда нимани, қачон ва қандай ўқитилиш кераклигини ўқитувчи ҳал қилади.\nКатталарни ўқитиш, ўргатиш соҳаси ҳисобланган “андрогогика” эса, аксинча, катталарга таълим берувчи санъат ва фан ҳисобланади. Андрогогик модел қуйидаги бешта асосга таянади:\n1) ўрганувчиларга бирор нарсани ўрганиш нима учун муҳимлиги билдирилади;\n2) ўрганувчиларга маълумотлар ичида ўзларини қандай бошқаришни кўрсатади;\n3) мавзу ўқувчилар тажрибасига боғланади;\n4) одамлар то ўрганишга тайёр бўлмагунича ёки мотивланмагунича ишга киришмайдилар;\n5) Бу эса ўрганиш бўйича тўсиқларни, хатти ҳаракатлар ва эътиқодларни бартараф этишни талаб қилади.\nХулоса шуки, педагогикадан фарқли равишда андрогогиканинг таълимий мақсади ўрганувчиларга мазмунни қабул қилишга ва унга танқидий фикр билдиришга замин яратиш ҳамда уни ҳаётда амалий қўллай олишда намоён бўлади.\nЖ.Рачал андрогогикани катталарга таълим бериш воситаси сифатида ўрганиб, олий таълимда талабалар ўз мотивацияларига ўзлари масъул бўлишлари кераклигини таъкидлайди. Андрогогика талабаларни назорат қилишга, эгалланаётган билимларни мавжуд стандартларга асосланиб баҳолаб боришга ва талабаларни ўрганишга ихтиёрий жалб этишга чорлайди. Лекин бу шартларнинг аксарияти олий таълимда қўлланмайди.\nАндрогогиканинг асосий назарияларидан яна бири, ўқиш / ўрганиш ҳақиқий қадрият сифатида таъқиб қилинишидир. Андрогогика қониқишни кўламини ва талаба белгилаган натижа даражасини талаб қилади. Бу шартларнинг ҳеч бирини олий таълим мазмуни орасидан осонликча топиб бўлмайди, айниқса, ўқитилиши назарда тутилаётган курснинг мақсадига қониқиш асосий аниқловчи сифатида киритилмаган бўлса.\nБолалар таълимида ўқитувчилар ташқи мотивацион омиллар (баҳо олиш, ота-онанинг ёки ўқитувчининг талаби, уялиб қолишдан қўрқиш ва ҳ.з.) сифатида муҳим ўринни эгалласа, олий таълимда эса ташқи омиллар ўқув фаолияти самарадорлигига таъсир кўрсатса-да, талаба масъулиятини кучайтирмайди. Бундай фарқни ажрата билган олий таълим ўқитувчисигина тегишли метод, технология ва ёндашув орқали талабаларга билим олиш кўникмаларини ўргатишда муваффақиятга эришади.\nТадқиқотлар шуни кўрсатадики, муваффақиятли ўқишга бўлган мотивация омили кўпинча интеллект омилидан кучлироқдир. Ўрганиш жараёнини ёқимли қилишда ўрганувчилар мотивациясини қўллаб-қувватлаш муҳимдир. Шу сабабли мотивацияни шакллантириш, ривожлантириш, керакли даражада сақлашга доир метод ҳамда ёндашувларни инобатга олиб, дарслар ва ўқув материалларини ташкиллаштирган ҳолда олиб бориш талаб этилади.\nБиринчидан, тақдим этилаётган матнлар, аудиовизуал материаллар, вазифалар ва дарс машғулотлари талабанинг қизиқишларига мос бўлиши лозим.\nИккинчидан, ўқитувчи талабаларга вазифаларни бажарилишини баҳолаш имконини бериши ва уларнинг эҳтиёжлари бошланғич ролни ўйнаши талаб этилади.\nУчинчи муҳим нарса – машғулотлардаги юмор, мусиқа сингари дарс мавзусидан ташқари, қўшимча машғулотлар компонентлари талабаларнинг ўқишга бўлган иштиёқини ошириш хусусиятлари ҳисобланади. Қўшимча машғулотлар сифатида нафақат юмор ёки кўнгилочар машғулотлар, балки талабаларнинг орасида курс мақсадига мос беллашувлар уюштириш, мисол учун, постер тақдимотлар, видео тақдимотлар, лойиҳа ишлари, гуруҳларда лойиҳа ишларини ташкиллаштириш ва бошқаларни киритишимиз мумкин.\nТошкент давлат юридик университети ихтисослаштирилган филиали\nУмумтаълим фанлар кафедраси доценти в.б.,\nЎзбекистон олий таълим муассасаларида янги йўналиш очилади 17 дек, 18:30


ПРЕЗИДЕНТ ШАВКАТ МИРЗИЁЕВНИНГ ЎЗБЕКИСТОН РЕСПУБЛИКАСИ МУСТАҚИЛЛИГИНИНГ ЙИГИРМА САККИЗ ЙИЛЛИГИГА БАҒИШЛАНГАН ТАНТАНАЛИ МАРОСИМДАГИ НУТҚИ — Ishonch Gazetasi\nБундан йигирма саккиз йил олдин Биринчи Президентимиз, муҳтарам Ислом Абдуғаниевич Каримов халқимиз ва жаҳон ҳамжамиятига Ўзбекистон Республикасининг давлат мустақиллигини эълон қилди.\nЎтган қисқа даврда жонажон Ўзбекистонимиз машаққатли, шу билан бирга, шарафли истиқлол йўлини босиб ўтди.\nБугун Ўзбекистон ўз тараққиётининг янги босқичига дадил қадам қўймоқда. Мамлакатимизни модернизация қилиш, инсон ҳуқуқ ва эркинликларини, қонун устуворлигини таъминлаш асосида Ўзбекистоннинг янги, демократик қиёфаси яратилмоқда. Бу борада Ҳаракатлар стратегиясида белгилаб берилган «Миллий тикланишдан – миллий юксалиш сари» деган устувор ғоя биз учун дастуриламал бўлиб хизмат қилмоқда.\nФурсатдан фойдаланиб, барча деҳқон ва фермерлар, дала меҳнаткашларини халқимиз фаровонлигини таъминлаш йўлида эришаётган катта ютуқлари билан самимий табриклашни ўз бурчим, деб биламан.\nЮртимизда ижтимоий ривожланиш бўйича ўзига хос тизим шаклланмоқда. Бу борада «Обод қишлоқ», «Обод маҳалла», «Ёшлар – келажагимиз», «Беш ижобий ташаббус»каби дастурларимиз аҳолини янгича фикрлаш ва ишлашга сафарбар этишда муҳим роль ўйнамоқда. Бунинг натижасида юзлаб туман, шаҳар ва қишлоқларнинг меъморий қиёфаси тубдан янгиланмоқда.\nМамлакатимизнинг маданий ҳаётида ҳам улкан ўзгаришлар юз бермоқда. Биринчи марта Шаҳрисабз шаҳрида Халқаро мақом санъати анжумани, Термиз шаҳрида Халқаро бахшичилик санъати фестивали катта муваффақият билан ўтказилди. Куни кеча Самарқанд шаҳрида юксак савия ва баланд руҳ билан ўтказилган «Шарқ тароналари» халқаро мусиқа фестивали бетакрор мумтоз санъатимизни яна бир марта дунёга намоён этди. Сентябрь ойида эса Қўқон шаҳрида илк бор Халқаро ҳунармандчилик фестивалини ўтказамиз.\nЎзбекистон инсон ҳуқуқлари ва эркинликларини таъминлаш бўйича мустақил сиёсатини қатъий давом эттирмоқда ва бу сиёсат халқаро ҳамжамият томонидан эътироф этилмоқда.\nТасаввур қилинг, ўз уйига, яқинлари бағрига қайтаётган бу инсонларнинг, уларнинг ота-онаси, фарзандларининг қувончи, хурсандчилигини «ойнаи жаҳон»орқали кўрган одам, бу ҳақиқатан ҳам эзгу ва савобли иш эканига яна бир бор ишонч ҳосил қилади.\nОдамлар ташаббус кўрсатиб, нафақат ўз шахсий муаммоси, балки кўпчиликнинг дард-у ташвишларини ҳал қилиш учун давлат идоралари билан ҳамкорликда ишлашга ўрганмоқда.\nБарчамизга, айниқса, раҳбар ва етакчиларга чуқур билим, ақл-заковат, сабр-тоқат керак. Шунинг учун «Жаҳолатга қарши – маърифат»деган фикрда катта маъно бор. Бу ғоя фақат диний тарбия билан боғлиқ ишларда эмас, балки ҳаётимизнинг барча соҳаларида ҳал қилувчи аҳамиятга эга.\nҲар бир масалани маърифат асосида чуқур ўйлаб, халққа ҳурмат билан, такрор ва такрор айтаман, одамлар фикрини инобатга олиб, фақат қонун ва адолат мезонига таянган ҳолда ҳал этсак, эл-юртимиз биздан албатта рози бўлади.\nДаврнинг, ҳаётнинг кескин талабларидан орқада қолмаслик учун барчамиз ҳар куни ўқиб-ўрганишимиз, ўз устимизда ишлашимиз, билим ва савиямизни доимо ошириб боришимиз керак.\nБиз мана шу ёруғ кунлар учун курашиб, жон фидо этган ота-боболаримизнинг ҳаққи-ҳурмати, 33 миллионлик халқимизнинг ҳаққи-ҳурмати, бизга умид ва ишонч кўзи билан боқиб турган болаларимиз, набираларимизнинг ҳаққи-ҳурмати – мустақиллик ва истиқлол йўлидан ҳеч қачон қайтмаймиз!\nБу сайловлар миллий мустақиллигимизни янада мустаҳкамлаш, Ўзбекистонни дунёдаги ривожланган, демократик давлатлар қаторига кўтаришда яна бир муҳим амалий қадам бўлади.\nБугунги кунда қанча-қанча билимли, нуфузли хорижий университетларда таҳсил олган, чет тилларни, замонавий бошқарув усулларини яхши биладиган навқирон ёшлар ҳаётимизга кириб келмоқда.\nСизларни Ўзбекистон давлат мустақиллигининг йигирма саккиз йиллик байрами билан яна бир бор чин дилдан самимий табриклайман.\nБарчангизга сиҳат-саломатлик, янги-янги ютуқлар, оилавий хотиржамлик ёр бўлсин, фарзандлар, набираларнинг бахт-у камолини кўриш насиб этсин!\n«ТЕРМИЗ МАРВАРИДИ» гўзал маскан бўлажак


“Китобхон ўқитувчи” танлови бугунги давр учун қанчалик муҳим?! - Халқ сўзи\n“Китобхон ўқитувчи” танлови бугунги давр учун қанчалик муҳим?!\n09:09 02 Август 2019 Жамият\nЙил бошида Халқ таълими вазирлиги кўпчилик кутган ташаббус билан чиққан эди. Унга кўра, мактабларда фаолият юритаётган ўқитувчилар ўртасида “Китобхон ўқитувчи” танловини ўтказиш бугунги давр учун муҳим ва тўғри қарор бўлди. Ҳозирда танловнинг маҳаллий босқичлари якунланиб, ҳудудий босқичлар бошланиш арафасида турибди.\nТанлов ҳақида Халқ таълими вазирлиги Мактабдан ташқари таълим, спорт ва туризмни ташкил этиш бошқармаси бошлиғи ўринбосари Баҳром Аминов шундай дейди:\n– Низомга кўра, “Китобхон ўқитувчи” танлови 3 та шарт асосида ўтказилмоқда. 1-шарт таништирув шаклида бўлиб, ўқитувчи фаолият юритаётган мактабида китобхонлик маданияти қай даражада йўлга қўйилгани ва китобхонлар учун қандай шароитлар яратилгани ҳақида маълумот беради. 2-шарт эса “Энг кўп китоб ўқиган ўқитувчи викторинаси” деб номланиб, Низомда белгиланган 90 та ўзбек ва жаҳон адабиёти дурдоналаридан тузилган саволларга иштирокчилар томонидан жавоб берилади. 3-шарт “Китобхонликни тарғиб қилишда ўқитувчининг роли” деб номланиб, ўқитувчи таълим муассасасида китобхонликни шакллантириш бўйича таклифлар ишлаб чиққан ҳолда лойиҳасини презентация кўринишида тақдим қилади.\nАфсуски, низом билан танишиш жараёнида “Китобхон ўқитувчи” танлови ҳудудий босқичгача давом этиши ҳақида ўқидик. Бизнинг назаримизда, мазкур танловни Республика босқичигача олиб чиқиб, мактаб ўқитувчилари ўртасида оммалаштириш зарур эди. Нега деганда, бу танлов ўқитувчи учун ҳам, ўқувчи учун ҳам жуда керак.\n“Ёш китобхон”ларни “Китобхон ўқитувчи”лар тарбиялайди!\nТан олиш керакки, бугун “Ёш китобхон” танлови кўплаб ўқувчиларнинг дунёқарашига таъсир қилгани аниқ. Китобхон иштирокчилар асардан олган хулосаларини устозлари билан бўлишгиси, мунозара қилгиси келади. Агар ўқитувчи у китобни ўқимаган бўлса-чи?.. Мана муаммо қаерда? “Китобхон ўқитувчи” танлови нафақат ўқитувчини билим даражасини ошириш, балки китобхон ўқувчиларни тарбиялаш, уларга бадиий асарни таҳлил қилиш йўлларини ўргатиш учун керак бўладиган жараён.\nНизомга кўра, “Китобхон ўқитувчи” танлови учун ўқилиши керак бўлган бадиий асарларнинг аксарияти “Ёш китобхон” танлови иштирокчиларига белгиланган китоблар рўйхати билан бир хиллигининг гувоҳи бўлдик. Бу айни муддао, албатта. Чунки мазкур танловлар “устоз-шогирд” анъанаси давом этишига сабаб бўлади. Ўқитувчи ва ўқувчи биргаликда китоб ўқийди. Устоз асарни таҳлил қилишда қайси жиҳатларга эътибор бериш кераклиги, унинг сюжети, ғояси, кулминацияси, бугунги кундаги аҳамияти ҳақида бемалол тушунтириш бера олади. Бу ҳолат ўқувчига қандай мотивация беришини бир тасаввур қилинг!\n“Ёш китобхон” танловининг Республика босқичи иштирокчиси нима дейди?\n- Ўтган йили танловнинг Республика босқичида менга Жанни Родарининг “Рим эртаклари” асари тушиб қолди. Мен эса жавоб беролмадим. Чунки бу китобни ҳеч қаердан тополмаган эдим. Ўшанда устозларимдан жуда-жуда хафа бўлгандим. Ҳеч бўлмаса, мазмунини сўзлаб беринглар деб ялиниб борганимда, улар “Рим эртаклари”ни ўқиш тугул бундай китоб борлиги ҳақида хабари йўқлигини айтишганди. Республикада ғолиб бўлолмаганим бу менинг айбим, билимсизлигимни ўқитувчиларимдан кўрганим йўқ. Асло. Шунчаки танловнинг вилоят босқичида 1-ўринни олиб, Республикага чиққан ўқувчисига кўмак берадиган, бадиий асарлар юзасидан фикрлар алмашадиган, асарнинг мағзини чақишни ўргатадиган жуда кўўўп китоблар ўқиган устозим бўлишини хоҳлаганман, ўшанда, - дейди Рухшона Абдураззоқова.\nАлбатта, китобхон ўқитувчи ва китобхон ўқувчилар Президентимиз томонидан илгари сурилган 5 та ташаббусни амалга ошириш, таълимда сифат ўзгаришига эришишда асосий куч ҳисобланади.\nШунинг учун Халқ таълими вазирлигидан “Китобхон ўқитувчи” танловининг қамровини кенгайтирган ҳолда Республика миқёсида ўтказишни таклиф сифатида қабул қилишини хоҳлаган бўлардик.\nЧунки “Ёш китобхон”ларни “Китобхон ўқитувчи”ларгина тарбиялай олади.


23:21 01 Апрел 2020\n15:57 04.09.2019 Ҳавола олиш\n2030 йилда АЭС ишга тушганига қадар Ўзбекистонда юзлаб кадрлар етиштирилади – Тошкентда НИЯУ МИФИнинг биринчи хорижий филиали очилди.\n3 сентябр куни Тошкентда Россия Миллий ядровий изланишлар университетининг (НИЯУ МИФИ) филиали очилиши тантанали маросими бўлиб ўтди.\nУнда бош вазир Абдулла Арипов, “Росатом” бош директори Алексей Лихачев, Ўзбекистон Энергетива вазири Алишер Султонов ҳамда “Росатом” ва “Ўзатом” корпорацияси вакиллари иштирок этишди.\n“Бизнинг мамлакатда МИФИнинг филиали очилиши – бўлажак АЭС учун малакалаи кадрлар тайёрлаш учун асос бўлади. Ундан ташқари ушбу олийгоҳ келжакда минглаб ёшларга юқори малакали соҳа – атом энергетикаси соҳасида иш топишга ёрдам беради”, - деди Абдулла Арипов.\nЎз навбатида Алексей Лихачев ҳам Ўзбекистонда атом энергетикаси соҳасини муваффақиятли ривожлантириш учун кадрлар тайёрлаш - асосий масала эканини таъкидлади ҳамда Россия ва Ўзбекистон орасида ушбу соҳада муваффақиятли ҳамкорлик йўлга қўйилганидан мамнунлигини билдирди.\nТантанали сўзлардан кейин меҳмонлар рамзий тасмани кесиб, Ўзбекистондаги НИЯУ МИФИнинг филиали очилганини расман эълон қилишди.\nОхирги янгиланиш: 10:07 31.03.2020\nОхирги янгиланиш: 17:11 30.03.2020\nОхирги янгиланиш: 14:29 30.03.2020\nТошкент вилояти Ўртасарой туманида хориждан келган фуқаролар учун карантин зонаси қурилмоқда. Махсус зонада фуқароларни вақтинча жойлаштириш учун барча шароитлар ташкил қилинмоқда.


14:35 / 03.07.2019 29500\n«Қўйлиқ» бозорида бир неча фуқаролар томонидан икки эркакнинг калтакланиши акс этган видео ижтимоий тармоқларда тарқалди. Ушбу ҳолат бўйича Бектемир тумани ИИБ ходимлари томонидан текширув ўтказилди.\nТошкент шаҳар ИИББ хабарида айтилишича, ҳодиса 2 июль куни тахминан соат 16:30ларда содир бўлган. Юқорида кўрсатилган бозор сотувчилари - Қашқадарё вилоятида яшовчи, 30 ёшли С.Ш. ва Сурхондарё вилоятида туғилган, 31 ёшли А.Т. Қашқадарё вилоятида яшовчи, 35 ёшли Ж.Э.га тегишли бўлган «Кобальт» автомобили икки нафар номаълум шахс томонидан очилаётганини пайқаб қолишган.\nХабарда айтилишича, шундан сўнг С.Ш., А.Т. ва ушбу бозорнинг яна бир сотувчиси Ш.Ш. ушбу ҳодиса ҳақида ички ишлар органларига хабар бермасдан, воқеа жойида пайқалган, муқаддам судланган, Фарғона вилоятидан бўлган 40 ёшли С.Т. ва 39 ёшли А.К.га ҳужум қилишган ҳамда тан жароҳати етказишган.\nУшбу ҳолат юзасидан С., А. ва Ш.га нисбатан Ўзбекистон Республикаси Жиноят кодексининг 277-моддаси 2-қисми («Безорилик») бўйича жиноий иш қўзғатилди. С.Т. ва А.К. томонидан автомобилдан пул ўғирлашга уриниш ҳолати бўйича Жиноят кодексининг 25-моддаси (Жиноятга тайёргарлик кўриш ва жиноят содир этишга суиқасд қилиш) ва 169-моддаси 2-қисми («Ўғирлик») бўйича жиноий иш очилди. Дастлабки тергов ҳаракатлари олиб борилмоқда.\n«Қўйлиқ» деҳқон бозорининг марказий кириш йўлагида пичоқбозлик юз берди


Femen ҳаракати фаоллари мусулмон тадбирида калтакланишди\n09:53 / 15.09.2015\nФранциянинг Понтаузе шаҳрида Femen ҳаракати фаоллари аёлларнинг исломдаги ўрнига бағишланган анжуманга халақит беришга уринишлари учун калтакланди. Ярим яланғоч иштирокчилардан бири саҳнада нутқ сўзлаётган пайтда саҳнага отилиб чиқиб, араб ва француз тилларида қандайдир шиорларни бақира бошлашган.\nНохуш ҳолатни тезда бартараф қилинган, бироқ анжуманнинг баъзи иштирокчилари фаолларга нисбатан жисмоний куч қўллашган.\nFemen ҳаракати Украинада вужудга келган. Унинг фаоллари ярим яланғоч кўринишда сиёсий акциялар ўтказишади. Ҳаракат 2012 йилда Францияда рўйхатдан ўтган ва яна бир қатор давлатларда ташкилотнинг филиаллари мавжуд.


КХДР ва Жанубий Корея юқори даражада учрашув ўтказади\nКХДР ва Жанубий Корея юқори даражада...\n15.05.2018 15:43 0 1026\nКХДР ҳукумати расмий Сеулга 16 май куни юқори даражада учрашув ўтказиш таклифини билдирди. Бу ҳақда «РИА Новости» хабар қилган.\nЖанубий Корея мазкур таклифни қабул қилган. Ҳозир томонлар бўлажак учрашув режасини муҳокама қилмоқда. Музокаралар асносида Қизил хоч орқали мулоқотни, икки давлатда яшовчи қариндошларнинг учрашишлари, Осиё ўйинларида корейс спортчиларининг бир жамоа бўлиб қатнашиши масалалари кўриб чиқилади.\n27 апрелда бўлиб ўтган икки Корея саммитидан сўнг ушбу давлатлар ўртасидаги муносабатлар илиқлашгани, икки давлат раҳбарлари Корея урушини шу йил охиригача тугатишга келишиб олгани қайд этилганди.\nСпорт 21/02, 09:36\nКХДР ва Жанубий Корея қишки Осиё ўйинларига мезбонлик қилиши мумкин\nСиёсат 10/04, 11:49\nХориж 26/04, 12:38\nКХДР ва Жанубий Корея раҳбарлари биргаликда тинчлик дарахтини экишади


Ўзбекистонда гриппга қарши эмлаш белгиланган режа асосида ўтказилмоқда\nТеглар: Ўзбекистон, Тиббиёт, Касаллик\nҚишнинг совуқ кунларида грипп ва ўткир респиратор инфекцияли касалликлар билан хасталаниш бирмунча ошади. Мамлакатимиз аҳолиси ўртасида ҳам мавсумий грипп билан касалланиш учраб турибди. Бундай беморларга ўз вақтида самарали тиббий ёрдам кўрсатиш баробарида ушбу касаллик тарқалиб кетишининг олдини олиш борасида тизимли ишлар амалга оширилмоқда. Бу ҳақда ЎзА хабар бермоқда.\nОдамлар орасида грипп ва бошқа ўткир юқумли касалликлар вируслари совуқ ҳавода ҳалок бўлади, деган гап юради. Бу нотўғри тушунча. Грипп вируси совуққа анча чидамлидир. Унинг асосан ҳаво томчи йўли билан юқиши тарқалиш хавфини янада оширади. Бу касаллик иммунитети паст, сурункали хасталиги бор беморлар, кекса ёшдагилар, ҳомиладор аёллар ва болаларда оғирроқ кечиши мумкин. Шу боис бундай хасталик ўз вақтида аниқланиб даволанса, гриппдан кейинги асоратларнинг олдини олган бўламиз.\nШу мақсадда тиббиёт, таълим, мактабгача таълим муассасаларида кенг қамровли профилактика ишлари амалга оширилмоқда. Гриппга қарши эмлаш тадбирлари белгиланган режа асосида ўтказилаётир. Мактабгача таълим муассасалари, мактаб, коллеж ва лицейларда эрталабки тиббий таҳлил олиб борилгани, грипп аломатлари аниқланганларга шу ернинг ўзида биринчи тиббий ёрдам кўрсатиш ишлари йўлга қўйилгани ўзининг ижобий самарасини бермоқда.\nГрипп билан хасталанган беморларга зудлик билан тиббий ёрдам кўрсатиш учун барча шифохоналарда қўшимча ўринлар ва дори-дармон захиралари яратилган. Вирусология лабораторияларида тиббий таҳлил ишларини тез ва самарали амалга ошириш учун етарли миқдордаги диагностикум ва тест-системалар мавжуд. Дорихоналарда мавсумий гриппни даволашда ишлатиладиган ва ҳимояланишда фойдаланиладиган дори-дармон, юзга тақиладиган ниқоблар, тиббий ва дезинфекция воситалари стенди ташкил этилган.\nБирламчи тиббиёт масканлари, клиникалар, ихтисослашган шифо муассасалари, шошилинч тиббий ёрдам марказлари ва бошқа шифохоналарнинг шифокорлари грипп эпидемиологияси, диагностикаси ва даволаш усуллари бўйича малака оширди.\nЭмлаш ҳар қандай юқумли касалликка қарши курашнинг энг самарали усулидир. Бу жараёндаги тизимли ишлар натижасида Меҳрибонлик уйлари тарбияланувчилари, кексалар, тиббиёт ходимлари бюджет маблағлари ҳисобидан гриппга қарши эмланди.\nРеспиратор касаллик белгилари ва ҳарорат кўтарилиши кузатилганда зудлик билан ҳудуддаги оилавий поликлиника ёки қишлоқ врачлик пунктига қўнғироқ қилиб, шифокорни уйга чақириш тавсия этилади. Бугунги кунда барча бирламчи тиббиёт масканларида фаолият юритаётган умумий амалиёт шифокорлари бундай беморга бирламчи ёрдам кўрсатиш борасида етарли билим ва малакага эга.\nЯратилган ана шундай замонавий шароитлардан оқилона фойдаланиш ўрнига баъзи инсонлар грипп билан касалланганда ўз билганича турли препаратлар, айниқса, антибиотик дорилар ичишга одатланган. Бу мутлақо нотўғри. Антибиотик дорилар ёки парацетамол ва бошқа препаратлар грипп вирусига таъсир ўтказолмайди. Уларни ичгач, беморнинг ҳарорати тушиб, аҳволи бироз ўнгланиши мумкин. Аммо организмда вирус кўпайиши давом этаверади. Бу жараён қанча чўзилса, инсон организмида шунчалик оғир асорат қолдиради. Хусусан, нафас йўллари, ўпка, асаб тизимлари, юрак, бўйрак каби аъзоларга зиён етади. Бу хасталик шифокор назорати остида вирусга қарши препаратлар ёрдамида даволансагина яхши самара беради.\nГрипп эпидемиологияси, клиник хусусиятлари, олдини олиш ва даволашда қўлланиладиган препаратларнинг шифобахшлигини ўрганиш гриппдан кейинги асоратларнинг олдини олишда муҳим омил саналади.\nЗамонавий жиҳозлар билан таъминланган лабораторияда эпидемиологик назорат ишларини амалга оширишда жаҳон илм-фанининг энг илғор ютуғи – полимер занжирли реакция усулидан фойдаланилади. Илмий тадқиқот ва мониторинг ишларини янада кучайтириш мақсадида марказ ҳузурида грипп вирусини ажратиб, уни идентификация қилишга йўналтирилган янги лаборатория очиш юзасидан изланишлар олиб борилаётир.\nГрипп ва ўткир респиратор инфекцияли касалликлар бўйича эпидемиологик назоратни тизимли асосда ташкил этиш мақсадида мамлакатимизда саккизта дозорли пункт фаолият кўрсатмоқда. Ушбу дозорли пунктларнинг барчаси тадқиқотларни ўз вақтида самарали амалга ошириш учун зарур лаборатория ва диагностика воситалари билан таъминланган.\nИлмий изланишларни тажриба-синовдан ўтказишда Соғлиқни сақлаш вазирлигига қарашли Вирусология илмий-текшириш институтининг Республика ихтисослаштирилган педиатрия илмий-амалий тиббиёт маркази, Ўзбекистон Фанлар академиясининг Биоорганик кимё ва Биокимё институтлари билан йўлга қўйилган алоқалар яхши самара бераётир. Олимлар ва ёш тадқиқотчиларимиз бу борада тараққий этган мамлакатларда эришилаётган ютуқлар билан танишиш, юртимизда қўлга киритилаётган янгиликларни кенг тарғиб этиш мақсадида халқаро конференция ва илмий-амалий семинарларда мунтазам иштирок этиб келмоқда.\nАйни кунларда вирусология лабораторияларида илмий-тадқиқот ишлари билан бир қаторда грипп ва ўткир респираторли инфекциялар бўйича эпидемиологик назорат ишлари ҳам тизимли асосда ташкил этилмоқда. Амалга оширилаётган ана шундай лаборатория таҳлили ва мониторинг ишлари натижасига кўра, гриппнинг бирор янги тури пайдо бўлиши ва тарқалиши хавфи аниқлангани йўқ. Бироқ бу хотиржамликка берилишга асос бўлмайди. Гриппнинг мавсумий турлари тарқалиши ва аҳоли саломатлигига зиён етказишининг олдини олиш доимий эътиборда бўлиши лозим.\nШу мақсадда мутахассислар касалликнинг олдини олиш ва унга қарши курашишнинг энг мақбул усули сифатида қатор тавсиялар ишлаб чиқиб, тарғиб этмоқда. Бунинг энг маъқул усулларидан бири юзга ниқоб тақиб юришдир. Тўғри ва рационал овқатланиш ва санитария-гигиена талабларига риоя этиш, тўйиб ухлаш, бадантарбия ҳам профилактиканинг муҳим шартларидан бири.\nБундан ташқари, тозаликка риоя этиш, хонадонларда дезинфекция ишларини йўлга қўйиш, хоналарни шамоллатиш касалликнинг олдини олишда муҳим аҳамиятга эга. Шахсий гигиена қоидаларини доимо ёдда тутиш лозим. Иқлимга мос кийиниш зарур.\nҲар ким ўзи ва яқинларини, айниқса, фарзандларини гриппга қарши эмлатишни ўз вақтида ташкил этиши саломатликнинг муҳим омилидир. Ҳозирги кунда эмлаш марказларида гриппга қарши самарали вакциналарнинг бир неча тури мавжуд.\nХулоса шуки, ўз саломатлигига эътиборли, жисмонан фаол, белгиланган муддатларда тиббий кўрикдан ўтиб, унинг хулосаларига тўла амал қилган инсон ташқи таъсирларга бардошли бўлади. Ана шундай тиббий маданият ва соғлом турмуш тарзига риоя этиш орқали ўзимизнинг ва келажак авлодларимизнинг саломатлигини ҳимоялашга эришамиз.


Finance.uz - АТ «Алоқабанк» UnionPay International халқаро тўлов тизимининг «Йил кашфиёти – 2018» мукофоти билан тақдирланди\nАТ «Алоқабанк» UnionPay International халқаро тўлов тизимининг «Йил кашфиёти – 2018» мукофоти билан тақдирланди\nАТ «Алоқабанк» UnionPay International халқаро тўлов тизимининг «Йил кашфиёти – 2018» номинациясида ғолиб бўлди.\n«Йил кашфиёти – 2018» мукофотининг тантанали тақдимот маросими банкнинг Бош офисида бўлиб ўтди. Унда UnionPay International компаниясининг Ўрта Осиёдаги минтақавий раҳбари Чжанг Ченгдунг, АТ «Алоқабанк» Бошқаруви Раиси ўринбосари Н.И. Насретдинова ва Ягона умумреспублика процессинг маркази Бош директори ўринбосари Ф.Р. Нигматовлар иштирок этди.\nАТ «Алоқабанк» ўтган йилнинг октябрь ойида UnionPay International ва UzCard тўлов тизимлари билан ҳамкорликда контактсиз кобейдж карталарни муомалага чиқариш бўйича лойиҳани амалга оширди. Бу картанинг энг асосий афзаллиги шундаки, ундан ҳам Ўзбекистонда, ҳам дунёнинг 170 та давлат ва минтақаларидаги UnionPay International халқаро тўлов тизимининг инфратузилмасида фойдаланиш мумкин. Бунда кобейдж карталаридан Ўзбекистон ҳудудида миллий валютадаги карта каби, чет элда эса тезкор конвертация эвазига хорижий валютада тўловлар ўтказиш ва банкоматдан нақд пул ечиш учун фойдаланиш мумкин.\nҲозирда банк томонидан 30 мингга яқин контактсиз кобейдж пластик карталари муомалага чиқарилган бўлиб, шу қисқа вақт ичида улар бўйича дунёнинг 24 та давлатида транзакциялар муваффақиятли амалга оширилди.\nАТ «Алоқабанк» томонидан жорий йилда кобейдж карталари орқали амалга ошириладиган хизмат турларини кенгайтириш режалаштирилган: интернет – дўконларда онлайн ҳарид, электрон халқаро пул ўтказмалари ва бошқалар.\nБундан ташқари, АТ «Алоқабанк» Ўзбекистонда рўйхатга олинган барча эмитент-банклар учун UnionPay кобейдж карталари бўйича амалга оширилган операциялар бўйича ҳисоб-китоб банки вазифасини бажаради.\nБу ҳақида банк ахборот хизмати маълум қилган.


Мен Ўзбекистон ХДПни танладим | Ўзбекистон Халқ демократик партияси\n2021-04-01 15:04:48 1439\nЎзбекистонда сўнгги йилларда Ёшлар сиёсати давлат даражасига кўтарилиб улгурди. Бунинг яққол мисоли сифатида 2021 йилга — Ёшларни қўллаб-қувватлаш ва аҳоли саломатлигини мустаҳкамлаш йили деб эълон қилиниши ёшлар борасида амалга оширилаётган сиёсатнинг мантиқий давоми бўлди.\nПрезидентимиз ташаббуси билан ёшларни сиёсий ҳаётга тайёрловчи мактаб сифатида Ўзбекистон Республикасининг Олий Мажлисининг ҳар иккала палаталари ҳузурида Ёшлар парламентининг ташкил этилишининг ўзи ҳам парламентаризмда ёшларнинг ўз овозига эга бўлишини таъминлаб берди. Ёшлар борасида Президентимиз қайси минбардан маъруза қилсалар ҳам айнан биз ёшлар бўйича алоҳида ўз ташаббусларини илгари сурмоқдалар.\nШу муносабат билан биз партия ёшларининг олдида ҳам жуда катта масъулият турибди. Биз аввало ёшлар борасида амалга ошираётган ишларимизни танқидий таҳлил қилган ҳолда ишимизни тўғри йўлга қўйиб олишимиз лозим. Бугун партия ғояларини оммалаштириш ва ёшларни партиямиз сафига кенг жалб қилиш масаласига эътибор қаратар эканмиз аввало, жорий йилнинг ўтган даврда амалга оширилган ишларни қисқача баён этсак мақсадга мувофиқ бўлар эди.\nПартия Сайловолди дастурида белгиланган вазифаларни ижросини таъминлаш мақсадида вилоятимизда 5 та лойиҳа, 22 маротаба масофавий ўқувлар, 45 та маҳаллада партия ғоялари тарғиботига қаратилган давра суҳбатлари, 11 маротаба Олий таълим муассасалари талаба ёшлари билан муҳим ижтимоий-иқтисодий масалаларга бағишланган тадбирлар, 1 та республика миқёсидаги ёшлар форуми, ёшлар бандлигини таъминлаш мақсадида 5 маротаба меҳнат ярмаркалари ташкил этилди. Бугунги кунга келиб вилоят кенгашимизда жами 12768 нафар ёшларимиз партиямизга аъзо ҳисобланади.\nЁшларга оид давлат сиёсатини амалга оширилишида Ўзбекистон ХДП Самарқанд вилоят, туман ва шаҳар кенгаши иштирокини таъминлаш юзасидан ишлаб чиқилган чора-тадбирлар режасини ҳар бир банди ижросини таъминлаш бўйича бир қатор амалий ишлар олиб борилган бўлиб, шу асосида 41 нафар ёшлар бандлиги таъминланган.\nЁшлар ўртасида жиноятчилик, ҳуқуқбузарлик, диний экстремизм ва ақидапарастликнинг олдини олиш мақсадида Ўзбекистон ХДП Самарқанд вилоят, туман ва шаҳар кенгашлари томонидан «Уюшмаган ёшлар билан партия ҳам ишлайди» мавзусида ёшлар ўртасида кенг равишда тарғибот-ташвиқот ишларини олиб борилиб, Ўзбекистон ХДП туман ва шаҳар кенгашлари томонидан 12 маротаба давра суҳбатлари ва амалий лойиҳалари ташкил этилди. Бу тадбир барча туман ва шаҳарларда намунали тарзда тадбирлар ташкил этилиб, 500 нафардан зиёд ёшлар қамраб олинди.\nЖорий йилдан биз Ёшлар билан ишлаш секторимизнинг иш фаолиятини тартибга солувчи Низомга ўзгартириш ва қўшимчалар киритдик. Шунингдек, Президентимиз илгари сурган ташаббуслари бўйича Чора-тадбирлар дастурини ҳам ишлаб чиқдик. Ҳозирда партия сафидаги ёшларни ҳақиқий сонини қайтадан инвентаризациядан ўтказмоқдамиз.\nБиз ҳозирги кунда ёшларни қўллаб-қувватлаш бўйича турли хил амалий лойиҳалар ишлаб чиқдик. Мазкур лойиҳалар айнан президентимиз илгари сурган ташаббусларига қаратилган бўлиб, партия сафига ёшларни жалб қилишда жуда катта самара беради деган умиддаман.\nБундан ташқари ҳар хил спорт марафонлари ўтказиш ўз режамизда турибди, буни ҳам самарали ташкил этиш бўйича ҳозирдан тайёргарлик жараёнини бошлаб юбордик. Шунингдек партия қошига ёшларни жалб қилиш мақсадида «Ёш лидерлар» клубини ташкил этдик, ва вилоятимизда ушбу клубга 50 нафар иқтидорли, ташаббускор ёшларни жалб этдик. Бу билан биз партиянинг кучли билимли ёшларини шаклланишига эришамиз.Уларга биз нафақат қанот фаоллари сифатида қарабгина қолмай уларни билимини ошириш бўйича ҳам ўқув дастурлари ишлаб чиққанмиз.\nБундан ташқари, меҳрибонлик уйлари, саховат ва мурувват уйларида ҳар ойда бир ҳудудда маънавий, кўнгилочар тадбирларини амалга оширамиз.\nЁшларни жўшқин ҳаётга жалб этиш мақсадида ҳудудларда спорт марафонлари ташкил этилади. Бу орқали партиямиз ёшлар қамровини кенгайтирамиз.\nЎйлайманки, ушбу хайрли ишларимиз орқали барча йўналишларни қамраб оламиз.\nБир сўз билан айтганда, жорий йилда партиямизни ижтимоий-сиёсий фаолиятимизнинг барча йўналишлари бўйича катта ишлар кутмоқда. Бу ишлар давомида электоратимиз манфаатларига жавоб берувчи устувор иқтисодий ва ижтимоий вазифаларни ҳал қилишдаги иштирокимиздан сезиларли натижаларга эришиш партиянинг жамиятдаги таъсирини янада кучайтиришнинг муҳим омили бўлиб хизмат қилади.\nЎзбекистон ХДП Самарқанд вилояти кенгаши Ёшлар билан ишлаш сектори мудири.\n«Фаол аёллар» қаноти Лойиҳаларимиз Жамоатчилик қабулхонаси Мен ЎзХДПни танладим yoshlar-parlamenti


Туркия: Қурилаётган АЭС чўкиб кетиши мумкинми? « Ўзбекистон Халқ Ҳаракати\n24 July 2019 - 11:24\nТуркиянинги нуфузли “Жумҳурият” нашри мамлакат жанубида Россия иштирокида қурилаётган АЭС борасида таҳлили мақола чоп қилди. Мақолада атом эслектр станциясини қураётган муҳандис ва масъуллар жиддий огоҳлантириш билан чиққан.\nЛойиҳа “қилаверайлик, ҳеч нарса бўлмайди” мантиғи билан қурилмоқда. Атом электр станцияси эмас, балки одамлар яшайдиган дом қурилаётгандек ҳаракат қилинмоқда, дейилади унда.\n“Жумҳурият” таҳририяти Чернобил фожиасига сабаб бўлган атом электр станциясини қурган Россиянинг Росатом ширкати томонидан Аққуюда барпо этилаётган АЭС муҳандислари билан гаплашган.\n“АЭС га қаршилар, атроф-муҳит ҳимоячилари ва мутахассисларнинг кескин қаршиликларига қарамасдан қурилиши бошланган ва 2023 йили ишга туширилиши режаланган АЭСнинг ҳар бир босқичида муаммолар борлиги эътироф этилди”, дейилади мақолада.\n“Бироқ Аққуюда етарли даражада муҳандис йўқ, борлари ҳам назоратни қўлларига ололмаяпти”, деган нашр манбалари.\n“Биргун” нашрининг мухбири Анил Аташнинг хабарида АЭС ҳали лойиҳа вақтидаёқ муаммолар кўринган.\n“Қурилаётган ҳар бир АЭС лойиҳаси Росатом томонидан Россияда ишлаб чиқилади. Техник жиҳатдан олиб қаралса, бу лойиҳа Туркиянинг жўғрофик ва маҳаллий жиҳатларини эътиборга олмаган. Шунчаки нусха кўчиришган. Қурилиши керак бўлган АЭС Россиянинг ўта совуқ иқлимига мослаштириб ишлаб чиқилган, бироқ уни иссиқ бир мамлакатда қуришмоқчи. Биргина шу мисол ҳам лойиҳа Туркияга мослаштирилмаган, деган хулосани беради”.\nИсми ошкор қилинмаслигини айтган геолог-муҳандис “Жумҳурият” газетасига АЭС учун танланган ер талабларга жавоб бермаслигини билдирган. Танланган ернинг остида бўшлиқлар борлиги сабаб у АЭСдек йирик иншоатни кўтариб туришга қурби етмайди.\n“АЭС қуриш учун танланган ер умуман мос эмас. Ердан олинган намуналарда тупроқнинг ғоваклиги маълум бўлди. Ёриқ тошлар ва бўшлиқлар сабабли назоратсиз чўкишлар бўлиши табиий ҳол. Бундан ташқари ернинг суюқ ҳолга келиш хавфи ҳам юқори. Сиз бу каби ерга биринчи даражали атом иншоати қурмоқчи бўляпсиз. Хавфларнинг олдини олиш учун бирор чора йўқлиги афсусланарли. Масалани тушуниш учун иншоат қурилаётган жойга бориш ҳам керак эмас. Бўлганинг тупроқ таркибини йўл ёқасидаги нишаблардан ҳам кўрсангиз бўлади. АЭС қурилаётган замин таркиби ҳам йўл четидаги нишабликлар ёриқларидан фарқ қилмайди”, деган геолог-муҳандис.\n“Бироқ қурилиши керак бўлган иншоатни нусха кўчириш услуби билан эмас, балки жой шароитларидан келиб чиқиб мослаштирилиши лозим. Буларнинг ҳеч бири қилинмаяпти. Чунки улар лойиҳани қайта кўриб чиқишга қодир эмас”.\n“Жумҳурият” келтирган мақоладаги муҳандис пойдевор бетонларида ёриқларни таъмирлаш бўйича масъул бўлган.\n“Ёриқларнинг сабаби ўша ер ўзини ўзи кўтара олмаслигига бориб тақалади. Ер устидаги оғир юклар сабаб силжийди. Натижада назоратсиз чўкишлар рўй беради. Шу сабаб ҳам вақти вақти билан пойдеворда ёриқлар пайдо бўлади. Пойдеворни кўтара олмаётган ер АЭСни қандай кўтариб туриши маълум эмас”.\n“Гапнинг очиғи бу жуда трагикомедик ҳолатга ўхшайди. Муаммоларнинг бирортасига ҳам қарамасдан ерга мос тушмайдиган режани яна амалга оширишга уринадилар, яна ўша қочиб бўлмас натижаларга тўғри келишади” дейди у.\n“Ҳужжатларни тадқиқ қиладиган ва уларнинг устида ишлайдиган малакали мутахассис йўқ. Ернинг чўкиши ортидан пойдевор ёрилмоқда. Ҳеч ким сабабини ўрганиб кўрмаяпти. Мана шу ҳолатда 2023 йилди илк реакторни ишга туширишни режалаштиришмоқда. Ҳозир уларнинг ягона дарди шу бўлиб қолгандек”.\n“Қоришма тайёрланишидан олдин ишлатиладиган маҳсулотларнинг тўғри келиш ёки келмаслиги лабораторияларда тадқиқ қилиниши керак. Табиийки, бу масала кун тартибига чиқмади. Ишлатилган қоришма маҳсулотларининг аслияти маълум эмас. Мавзуга алоқадор бирор илмий жавоб берилмаяпти. Пойдевор қуришда ишлатилган қоришма ишида муҳандислик тартибларига амал қилинмаган. “Қилаверайлик, ҳеч нарса бўлмайди”, мантиғи билан ҳаракат қилинганга ўхшайди. Лойиҳада илмий ҳисоб-китобларга амал қилган ҳеч ким йўқ”.\n“Лойиҳа пудратчиларнинг фақат ўтмишдаги тажрибалари ҳисобига юритилмоқда. Гўё атом электр станцияси эмас, балки одамлар яшайдиган уй қуришаётгандек, ҳаракат қилишмоқда. Уй қурилаётганда ҳам жараён жиддий амалга оширилади. Ичкаридаги жараён кўпикка ўхшайди”, деган у.\n“Гап шундаки, сув олиб келинадиган қувурларга моллюска ва бошқа нарсалар ёпишиб қолмаслиги учун сувга хлор қўшилади. Хлор аралаштирилган сув денгизга қайта қуйилади. Фараз қилинг, 1 200 МВт қувватдаги бир реакторни совутиш учун соатига 180 минг метр куб сув керак. Лойиҳада бу реакторлардан тўртта бўлиши режалаштирилган. Яъни ҳар соатда 720 минг метр куб хлорли сув денгизга оққизилади. Оқ денгизга қуйиладиган бу сувнинг нақадар зарарли бўлишини тасаввур қилиш мумкин”.\n“Бир авария содир бўлса, ўнглаб бўлмас буюк фалокатларга сабаб бўлиши мумкин”, дейилганди.


Тадбирда ташкил қилинганига ҳали кўп муддат бўлмаган Сув хўжалиги вазирлигининг халқаро ташкилотлар билан ҳамкорлиги масаласида савол билан мурожаат қилинди.\n“Жорий йилнинг 1-7 сентябрь кунлари Индонезиянинг Бали шаҳрида Учинчи жаҳон ирригация форуми ҳамда Етмишинчи халқаро ирригация, дренаж қўмитасининг кенгаши бўлиб ўтди. Мазкур кенгашга етмишдан ортиқ давлатлар аъзо ҳисобланади.\nФорумда Ўзбекистон делегацияси раҳбари сифатида мен ҳам қатнашдим.\nАввало айтишим керак, сўнгги йилларда жаҳоннинг турли сув ташкилоти ва қўмиталарининг Ўзбекистонга нисбатан фикри ўзгармоқда.\nЧунки, шу пайтга қадар биз учун соҳадаги энг катта масала трансчегаравий дарёлар бўйича қўшни давлатлар билан совуқ алоқалар эди.\nАввалги даврда анжуманларда биз дарёларнинг бошида турган қўшни давлатлар сувни ёпмоқда, бу биз учун хавф-хатарлар туғдиради, деган қаттиқ гаплар, шиорлар билан қатнашар эдик. Бундай анжуманларда шахсан ўзим ҳам маърузалар билан чиққанман. Албатта, шу каби анжуманларда қўшни давлатлардан ҳам вакиллар чиқиш қилишарди ва улар ўзларида ҳам аҳвол оғир эканлиги ва шундай қилмаса бўлмаслигини сабаб сифатида келтиришарди.\nБу каби анжуманлар жуда хунук тарзда ўтардики, бир-бирига қўшни давлатлар ўзаро низолашарди.\nҲозир вазият ўзгарган, қўшни давлатлар билан дўстона сиёсат олиб бораяпмиз. Балидаги йиғинда қўшни давлатлардан ҳам делегатлар иштирок этди.\nУмуман олганда халқаро ташкилотларнинг барчаси бу муносабатларни қўллаб-қувватлайди ва Ўзбекистонга нисбатан муносабати яхшиланмоқда”,- дея Ўзбекистон Сув хўжалиги вазири Шавкат Хамраевнинг сўзларини келтирмоқда Kun.uz мухбири.\nТрансчегаравий дарёлардан оқилона фойдаланиш бўйича келишув лозим – Владимир Норов


Тожикистон чегара соқчилари шу йилнинг биринчи яримида мамлакатнинг Афғонистон, Қирғизистон ва Ўзбекистон билан бўлган чегараларида 220 килограммдан ошиқ наркотиклар, шу жумладан 114 килограмм героинни мусодара қилгани билдирилди.\n22 январ 2021, Тошкент вақти: 05:44\nБугун Душанбеда ўтказилган ҳукумат йиғинида Тожикистон давлат чегараларини ҳимоя қилиш қўмитаси раиси ўринбосари Нуралишо Назаровнинг айтишига кўра, чегара соқчилари 100 дан ошиқ чегарани бузиб ўтиш ҳолатнинг олдини олган, чегарадан рухсатсиз ўтган 241 кишини ушлаган, нарко курьерлар билан 6 марта тўқнашган, шунингдек, кўплаб қуроллар ва ўқ-дориларни мусодара қилган.\nОлинган бошқа хабарларга кўра, кеча тунда Болгария божҳона полицияси Туркия бўлган чегарада 230 килограмм героинни мусодара қилган. Божҳона матбуот вакили Калина Михованинг айтишича, Туркияда руйҳатдан ўтган юк ташувчи машина ичидан героин топилган ва Туркия фуқароси бўлган ҳайдовчи ушланган. Болгария божҳона полицияси ўтган йилда 1.520 килограмм героинни мусодара қилган бўлса, жорий йил давомида бу кўрсатгичлар 410 килограмм героинни ташкил қилмоқда. Болгария Осиëдан ғарбий Европага наркотикларни контрабанда қилишда йирик транзит нуқталаридан бири ҳисобланади.


Илҳом Фармоновдан баҳорий кайфият » PopCorn.uz - Шоу Бизнес олами хақиқати\nИлҳом Фармоновдан баҳорий кайфият\nСана: 14.03.2014 1876\nҲар бир хонанда бир оз вақт ўтиб, ижодни, саҳнани, муҳлисларини соғинади. Ана шу туйғуга бўйсиниб, таниқли хонанда Илҳом Фармонов 22—23-24 март кунлари “Истиқлол” санъат саройида “Соғинч” номли концерт дастурини туҳфа этяпти.\n20 зиёд тароналар, қизиқарли дастурлар, замонвий декорация, шунингдек, жонли ижро ҳамда соғинч туйғуси концертга ташриф буюрганларга завқу шавқ бағишласа ажаб эмас. Бирин кетин янги қўшиқлар, шу билан бирга 15- 20 йил аввал хит бўлиб, юракларга муҳрланган тароналар ҳам ижро этилади. Мавзулар турлича: Ватан, Ота она, баҳор, аёл, умр...Ранг баранг қўшиқлар дастурдан жой олган. Айниқса, “Ёлғиз аёл”, “Умр” номли тароналар сизни чуқур ўйга толдириб қўйса ажаб эмас. Рақсбоп тароналарнинг ҳам кети узилмаслиги маълум бўлди. Шунингдек, биргаликда қўшиқларга жўр бўлиш имконияти ҳам бўлади. “Синчалак”, “Гулим”, “Дона ҳоли бор”, “Онажонинг рози қил”, “Лайло”, “Ўзимда гуноҳ”, “Сенмидинг” қўшиқларининг поппурисини Илҳом Фармонов томошабинлар билан биргаликда куйлаш нияти борлигини айтди. Шунинг учун концертга боришдан аввал қадрли муҳлислар овозларни созлаб олиш ҳам ёдингиздан кўтарилмасин.\nКонцертга меҳмон санъаткорлар ташриф буюришади, фақат қайси бирлари эканини аниқ билмаймиз, бироқ ижодкорнинг фарзандлари Ислом Фармонов қўшиқ ижро этиши аниқ. Ёш хонанда “Томоша” гуруҳи билансаҳнага чиқиб, “СМС”, “Дилҳирож” каби бир неча қўшиқларни куйлар экан. Албатта баҳо бериш муҳлислардан.\nИлхом Фармоновнинг миллий тароналаридан баҳраманд бўлишга одатланганмиз. Энди бутунлай бошқа йўналишдаги тароналар ҳам хонанда ижодидан ўрин олганини маълум қиламиз. “Қизил шапочка” номли хазил мутойибага бой таронани ҳам концертда тинглашингиз мумкин.\nИжодкорни фақат овоз ёзиш студиясида эмас, балки суратга тушириш майдончасида ҳам учратишингиз мумкин. “Сен ва мен” номли янги қўшиқнинг видеоклипи томошабинлар эътиборига ҳавола этилади.\nТез орада санъаткорнинг янги қўшиқлар жамланмасини ҳам қўлга киритишимиз мумкин. Альбом тайёр бўлгунича эса биз рақс сабоқларини олишга киришамиз, ахир янги қўшиқлар асосан қувончга йўғрилган ва барчани рақсга чорлаши шубҳасиз.\nЖаҳонгир Отажонов ой нуридан илҳом олди\n\_Мирзо театри\_ кулгу ва юқори кайфият улашиш арафасида!\nМоҳимдан баҳорий туҳфа “Ассалом Наврўз” тез кунда


Суюн Қораев. Топономик сўз танлашда адашмайлик (2008) - www.ziyouz.uz\nБош саҳифа МатбуотҲозирги давр матбуотиСуюн Қораев. Топономик сўз танлашда адашмайлик (2008)\nЕр-сув номлари ёки географик номлар, илмий тил билан айтганда топоним сўзлар ҳисобланади. Улар аниқ жойнинг иқтисодий ва табиий географик хусусиятини ёки шу ерда бўлиб ўтган воқеа-ҳодисаларни ифодалайдиган атоқли отлардир.\nТопоним сўзлар халқ ижоди маҳсули ўлароқ шу ерда яшайдиган халқ тилида ва шева лексикаси ёрдамида ҳамма учун тушунарли сўзлардан таркиб топса ҳам шаҳар-қишлоқларга, кўча-кўйларга ном қўйиш ўта масъулиятли юмуш. Чунки ҳамма сўзлардан ҳам жой номи ясалавермайди, бошқача айтганда топоним сўз танлайди ва китобий сўзларни хуш кўрмайди. Жой номлари халқ ижоди самараси ва халқ каби оддийдир. Фалсафадаги замон ва макон тушунчалари жойларга, жумладан, кўчаларга ном қўйишда бош принтсип бўлмоғи керак. Яна ҳам аниқроқ айтганда, шу ердаги реал ҳақиқатдан, ўтмишдан, кундалик ҳаётдан, мавжуд табиий ва иқтисодий воқеликдан келиб чиқиб, ном танлаш керак. Собиқ иттифоқ даврида урф бўлган аҳоли пунктларига, кўча-кўйларга баландпарвоз номлар қўйиш, қўшиб ёзиш, мафкуравий лоф уриш сингари кўзбойлағич сиёсат ўзини умуман оқламаслигини энг олий ҳакам — вақт бугун очиқ-ойдин кўрсатиб қўйди. Шунинг учун ҳамма топонимлар ҳам чиройли бўлиши шарт эмас, аммо реал воқеликни акс эттириши лозим.\nФанда, жумладан, картографияда, инчунун топонимикада генерализатсия принтсипи, яъни хусусийликдан умумийликка ўтиш, бошқача айтганда умумлаштириш принтсипи қўл келади. Масалан, Осиё, Австралия, Помир каби макротопонимлар дастлаб кичкина бир географик ҳудуднинг, нуқтанинг номи бўлган ва одамларнинг географик тасаввури кенгая борган сари улар бутун бир ўлканинг номига айланган.\nБирор қишлоқ ёки маҳаллага ном бераётганда ёки номи ўзгартирилаётганда ўша қишлоқ ёки маҳалла учун шу ҳудудда учрайдиган қадимий қудуқ, кичикроқ ариқ, эски кўприк ўрни ёки жарликнинг номини, шунингдек, қишлоқ ёки маҳалла аҳлининг асосий касб-корини асос қилиб олса бўлаверади.\nЎрта Осиёда, жумладан, юртимизда жойларга буюк кишиларнинг номларини қўйиш қадимдан расм бўлган эмас. Шунинг учун республикамиз ҳудудида Абу Али ибн Сино, Абу Райҳон Беруний, Заҳириддин Муҳаммад Бобур каби улуғ зотларнинг номлари билан аталадиган ҳудудлар кам учрайди. Аксинча, ариқ қазган, кўприк қурган, масжид кўтарган ва бошқа қурилишлар қилган кишиларнинг номлари ўзлари қурдирган иншоотларга боғлиқ ҳолда топонимик сўзлар ҳосил қилиб, тарих зарварақлари силсиласига муҳрланиб қолган.\nЖой номи кўпинча икки компонентдан, яъни таркибий қисмдан иборат бўлади. Чунки биргина сўз турдош от, айтайлик, ижтимоий-иқтисодий термин топоним ролини бажара олмайди. Масалан, Бахт, Висол, Иззат, Маҳорат, Одоб каби сўзлар аниқ жойнинг ўзига хос хусусиятини акс эттирмайди. Агар шундай сўзлардан топоним ясаш шарт бўлса шу терминлар ёнида иккинчи бир аниқловчи сўз ёки қўшимча бўлмоғи керак. Топонимнинг ўзаги отдан, иккинчи таркибий қисми эса сифатдан — Оқтепа, Каттақир ёки сондан иборат бўлиши мумкин — Учтепа, Бештол каби. Бундан ташқари грамматик қўшимча олади — Қумлоқ, Теракли, Пичоқчи, Совунгарлар, Кўкча сингари. Бироқ Дўрмон, Найман каби уруғ-аймоқ номлари атоқли от бўлганидан мустақил топоним функтсиясини бажаради. Аслида дастлабки пайтларда бу топонимларнинг ёнида қўшимчаси бўлган бўлса ҳам (Дўрмонтепа, Найманқишлоқ) кейинчалик бу номлар ихчамлашиб Дўрмон, Найман шаклини олган.\nРеспубликамиздаги катта-кичик географик объектларни энг мукаммал топографик карталардан аниқлаб бўлса эди, бир неча миллион топоним чиққан бўларди. Яхшиямки, тош, тоғ, сув, сой, ариқ, қудуқ, жар, кўприк каби географик терминлар кўплаб жой номлари таркибида учрайди. Шунинг учун биргина топоним муайян ҳудудда бир неча марта такрорланади. Масалан, Қумлоқ, Тошлоқ, Оқтепа, Қорапета, Оқтоғ, Қоратоғ, Кўксув, Қорасув каби… Бундай ҳолларда катта-кичик, янги-ески, юқори-пастки каби сифатлар иш беради.\nШунингдек, мамлакатимиз ҳудудида бизлар учун ҳозирча тушунарсиз ёки ноаниқ бўлган кўҳна номлар ҳам бисёр.\nАҳоли пунктларига, тоғу тошларга ва бошқа объектларга тўғри ном қўйиш, шунингдек, тарихий топонимларнинг маъносини таъбирлаш учун топонимика фанининг сир-асрорларидан хабардор бўлмоқ керак. Бунинг учун эса топонимиканинг қонуниятларидан баҳс этадиган қўлланмалар, рисолалар ва салмоқли илмий асарлар нашр қилинса, мақсадга мувофиқ бўларди.\n← Аввалги Аввалги Каромиддин Гадоев. Маҳмуд аз-Замахшарий\nКейинги → Кейинги: Мансур Жумаев. Меники! (2012)


Microsoft Android смартфонлар учун ажойиб илова чиқарди — Sof.uz\nMicrosoft Android смартфонлар учун ажойиб илова чиқарди\n12.05 07:59 654 Технология\nСмартфонни ўзингизга мослаб созлашнинг муҳим қисми – обой танлашдир: фойдаланувчи интерфейсининг қандай қабул қилиниши кўпинча унга боғлиқ. Microsoft шуни инобатга олиб, Bing Wallpapers номли янги илова тақдим қилди.\nBing Wallpapers иловаси – дунёнинг турли бурчакларидан олинган мафтункор фотосуратлардан тузилган обойлар жамланмасидир. Лекин шунинг ўзигина эмас: дастурдаги расмлардан ҳар бирида кичик тавсиф ҳам берилган – бу эса Ер юзининг қизиқарли жойлари ҳақида янги фактлар ўрганиш имконини беради.\nДастурда керакли суратни кўплаб фильтрлар ёрдамида излаб топиш имкони жорий этилган: расмнинг асосий ранги, ундаги объект жойлашган мамлакат, сурат тоифаси ва ҳоказо. Лекин Bing Wallpapersʼнинг асосий ўзига хослиги – смартфон экранидаги обойларни ҳар куни автоматик тарзда алмаштириб туришидир. Шунинг эвазига қурилмангиз экрани сизга ҳар куни янги ҳайратлар бахш этади ва ҳеч қачон жонингизга тегмайди. Айтиб ўтиш ўринлики, мазкур функция компания аввалроқ тақдим этган лаунчер – Microsoft Launcher иловасида ҳам мавжуд.\nBing Wallpapers иловасини Google Play каталогидан мазкур ҳавола орқали ўрнатиб олиш имкони мавжуд. Агарда бирор хатолик сабабли у ердан юклаш имкони бўлмаса, дастурнинг APK-файлини мана бу ҳавола орқали кўчириб олиб, ўзингиз мустақил ўрнатишингиз мумкин. Android 8 ва ундан юқори талқиндаги операцион тизимга тушувчи бу илова буткул бепул эканлиги, яна ичида бирор рекламаси йўқлиги сизга ҳам маъқул келади.\n26.05 13:41 4804\nКеча, 17:36 1584\n22.02 23:25 331\n1.02 17:10 126\n17.01 19:22 302


Ким Чен Ин жамоатчиликка кўриниш берди - EFFECT.UZ\n. 20:28 | 24.05.2020\nМай ойи бошидан буён илк бор КХДР етакчиси Ким Чен Ин жамоатчиликка кўриниш берди. Bloomberg агентлиги хабарига кўра, Шимолий Корея етакчиси Корея Меҳнат партиясининг Марказий ҳарбий қўмитасида йиғилиш ўтказган. Йиғилишда миллий мудофаа кучларини мустаҳкамлаш хусусидаги масалалар муҳокама қилинган.\nШунингдек, Ким Чен Ин ички ва ташқи сиёсат воситалари ёрдамида ядровий урушдан сақланиш масаласига тўхталган. Бироқ мажлис қайси санада ўтказилганига ойдинлик киритилмаган. Корея марказий телеграф агентлиги Шимолий Корея етакчисининг сурати ҳамда 23 май куни имзоланган буйруқларни эълон қилган.\nTeglar:Bloomberg, Kim Chen In, КХДР\nСурхондарёдаги ЙТҲда вояга етмаган бола ҳалок бўлди\nШаҳрисабзда 2016 йил қайта таъмирланган кўк гумбаз девори ўпирилиб тушди


Жинсий ожизлик сезаётган эркаклар ўзига қандай ёрдам бериши мумкин? | DNK.UZ\nЖинсий ожизлик сезаётган эркаклар ўзига қандай ёрдам бериши мумкин?\nМабодо тўшакдаги омадсизликлар қайталанаверса, демак, эркакнинг хоҳишлари имкониятларидан ортиб кетган. Юқоридаги омиллардан ташқари спиртли ичимликларни сурункали ичиш, қаттиқ чарчашни бартараф этган ҳолда қуйидагиларга алоҳида эътибор қаратинг:\nжинсий яқинликка фақатгина шунга жазм қилган ҳоллардагина йўл қўйинг.\nЭнг аввало сиз инсонсиз, машина эмас. Ҳис-туйғуларингиз ва салоҳиятингиз доимий бир хил бўлиши мумкин эмас. Баъзан жинсий алоқага шай бўлиб турсангиз, баъзида қўшимча рағбат кутасиз. Шунинг учун аёлингиз билан бу ҳақда дилдан суҳбатлашишдан тортинманг.\nТасодифий учрашувлардан узоқроқ юринг. Шунда ўзингиз ва жинсий шеригингизга бўлган ишонч ҳам жинсий қувватингизни оширади.\nТабиатан сизга берилган ташқи кўринишни ҳеч қачон муҳокама қилманг. Чунки жинсий алоқасиз ҳам жуфтликлар бир-бирини қониқтира олиши мумкин. Аммо жинсий яқинликдан келадиган лаззат сизнинг онгингиздан ташқари юз беришини унутманг.\nАгар қошушиш вақти ёки ундан олдинроқ жинсий қўзғалиш рўй бермаса, бунинг учун асло куйинманг. Аёлингизга шунчаки, «Бугун қаттиқ чарчабман (ёки «Кўп ичиб юборибман, шекилли»), эртага ҳаммаси яхши бўлади» деб тушунтиринг ва ҳеч қачон ўзингизни айбдордек ҳис қилманг. Шунинг баробарида аёлни ҳам бу омадсизликда айбламанг. Жинсий яқинликсиз ҳам кўнгилларингизни бир-бирингизга боғлаш ҳақида ўйланг.\nИнтим ўйинлар ҳақида фантазия қилиш ҳам ортиқча бўлмайди. Ҳолатларни ўзгартириб туриш ҳам жинсий яқинликни мустаҳкамловчи тадбирлар сирасига киради.\nШунингдек, жинсий жиҳатдан ўзни эркин ва ишончли тутиш учун махсус машқлар борки, уларни мутахассис билан маслаҳатлашган ҳолда амалга ошириш мумкин.\nТавсия этамиз: Қайси вақтларда жинсий алоқага киришиш мумкин эмас?\nO‘QING: Простатит касаллигининг сабаблари, белгилари ва турлари\nАндрология » Жинсий ожизлик сезаётган эркаклар ўзига қандай ёрдам бериши мумкин?\nГистерэктомия — бачадонни олиб ташлаш\nҚиз бола репродуктив жиҳатдан қачон балоғатга етади?\nАноргазмия — жинсий алоқада оргазмни ҳис қилмаслик\nАменорея — ҳайз циклини 6 ойдан кўп бўлмаслиги\nҲомиласиз ҳомиладорлик бу қандай синоат?!


Жума намозини уйда адо этиш мумкинми? Ўзбекистон Мусулмонлари идораси изоҳ берди - Zamin.uz\n10:10 / 20 марта 2020\nҲозирги шароитда ҳаммамиз иттифоқ бўлиб, шариатимиз кўрсатмаларига амал қилишимиз, Аллоҳ таолонинг синов-имтиҳонларидан гўзал суратда ўтишга ҳаракат қилишимиз лозимдир. Нафл ибодатлар, тиловати Қуръон, дуо-тасбеҳлар, қийин шароитда қолганларга хайру эҳсон қилиш каби Аллоҳ таолога хуш келадиган амалларни кўпайтирайлик.\nБошимизга келган синовни ҳам савоб ишлаш учун ғанимат фурсат, деб билайлик. Шоядки, Аллоҳ таоло тез кунларда фазилатли, катта жамоатларда намозларни адо қилишни насиб айласа, халқимизга хотиржамликни қайтарса. Аллоҳ таоло дунё мусулмонлари, жумладан халқимиздан турли бало-офатларни узоқ қилсин! Омин!», - дейилади Ўзбекистон Мусулмонлари идораси очиқламасида.\nШунинг учун, хотиржам бўлишсинки, уйларида ёлғиз ўқиётган намозига, қани энди, масжид очиқ бўлса-ю, жамоатда ўқисам, деб ният қилиб турибдими, унга ўша 25та ёки 27та савобни беради. Чунки, банда ўз ихтиёри билан масжиддан ёки жумадан қолаётгани йўқ», - деди Ҳомиджон Ишматбеков.\nЖума намози уйда адо этиш


Материалы за Декабрь 2017 года » Страница 2 » Past Darg'om haqiqati\nБош Сахифа » Материалы за Декабрь 2017 года\nМуаллиф: Admin дан 20-12-2017, 15:43, кўрилди: 150\nМуаллиф: Admin дан 20-12-2017, 15:42, кўрилди: 42\nқиз умри хазонга айланди\n"16 ёшли қиз ўзини поездга ташлабди". "Ҳали орзулари ушалиб улгурмаган қизга нима ситам ўтибди?".\nҲа, ёмон хабар тез тарқалади. Ҳақиқатдан ҳам, Жума шаҳрининг Ш.Рашидов маҳалласида истиқомат қилган, 23-мактабнинг ўқувчисини шу йил 24 ноябрь куни "Бухоро-Тошкент" йўналишида ҳаракатланаётган йўловчи поезди уриб кетиши натижасида вафот этган.\nМуаллиф: Admin дан 20-12-2017, 15:41, кўрилди: 81\nМуаллиф: Admin дан 20-12-2017, 15:40, кўрилди: 38\nЖамиятимиз ёш истеъдодлар қўлга киритаётган ютуқлар билан янада равнақ топаяпти.\nМуаллиф: Admin дан 20-12-2017, 15:39, кўрилди: 34\n«Агрокимёҳимоя» АЖ туман филиали ходимлари қишлоқ хўжалик маҳсулотларига зарар етказувчи зараркунандаларга қарши курашиш чора-тадбирларини ҳозирданоқ бошлаб юборишган.\nБОШИ ТОШГА ТЕГМАГАН ЭКАН\nМуаллиф: Admin дан 20-12-2017, 15:34, кўрилди: 37\nГулакондоз маҳалласида яшаган С.Н. ҳали 17 ёшга ҳам тўлмаган. У қўшнисининг уйига кириб, хонадонда вақтинча яшаётган ўолиб Завқиевга тегишли 14 миллион 300 минг сўмлик мулкини ўғирлаб кўздан ғойиб бўлади. Ўлжасини бозорга сотиб юборади. Орадан 1 ой ўтиб, муқаддам жабрланганнинг оила аъзоларига тегишли бўлган 800 минг сўмлик мулкини ўғирлайди. Буни қарангки, бир неча кун ўтиб яна шу хонадонни "ов" учун мўлжал қилади. Ўғирликларининг миси чиқмаётганидан руҳланган С.Н. ёнига тенгқури К.С.ни жалб этади. Улар сентябрь ойининг 14 куни Оқ олтин МФЙдаги хонадонлардан биридан 1 бош қорамол ўғирлашиб, яна Тинчлик МФЙдаги хонадонларга ҳам талон-тарож қилиш учун киришади. Янгиобод маҳалласилик К.С. ҳам "устоз"ини касбини "ўзлаштириб" олган экан. У сўнгги бор ўғирликдан "қуруқ" қайтган куни 3 нафар тенгқури билан тун пайти кўчадан ўтаётган аёл кишига ҳужум қилишади. Аёлнинг 155 минг сўмлик мулкларини тортиб олишади.\nГУГУРТ ҚУТИСИДА МАРИХУАНА\nМуаллиф: Admin дан 20-12-2017, 15:32, кўрилди: 39\nШу йил 20 октябрь куни Чархин ЙПХ масканидан ўтаётган автомашина тўхтатилди. Ҳайдовчининг қарашидан шубҳаланган жиноят қидирув бўлими тезкор ходимлари унинг эгнидаги кийимларни кўздан кечиришди.\nМуаллиф: Admin дан 20-12-2017, 15:31, кўрилди: 29\nнохуш ҳолатларга сабаб бўлади\nДудбўрон ва шамоллатиш каналлари белгиланган муддатларда техник кўрикдан ўтказилмаётганлиги, ностандарт, қўлбола усулда ясалган иситиш ва газ мосламалари, резина шланглардан фойдаланилиши, ўзбошимчалик билан ноқонунуий газ тармоқларига уланиб олиниши, марказлаштирилган иситиш тизимларининг талаб даражасида ёки умуман ишламаслиги, газдан оқилона ва бехатар фойдаланиш бўйича оммавий ахборот воситалари орқали тарғибот-ташвиқот ишлари етарли даражада олиб борилмаётганлиги ис газидан заҳарланиш ҳолатларини келиб чиқишига сабаб бўлмоқда.\nМуаллиф: Admin дан 20-12-2017, 15:30, кўрилди: 32\nПрофилактика инспекторларининг тушунтириш ва тарғибот тадбирлари самараси ўлароқ, кун сайин аҳолининг ҳуқуқий саводхонлиги ошиб боряпти.\nМуаллиф: Admin дан 20-12-2017, 15:29, кўрилди: 41\nтадбиркор нега сарсон?\nЮртмизда тадбиркорликни ривожлантириш, ишбилармонлик муҳитини янада яхшилаш учун яратилаётган шарт-шароит ва имкониятлар кўлами тобаро ошмоқда.\nЖумладан, "Тадбиркорлик фаолиятини жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора- тадбирлар тўғрисида"ги юртбошимиз фармонида ҳам тадбиркорлик субъектлари ҳуқуқлари ва қонуний манфаатлари устуворлиги тамойилининг сўзсиз амалга оширилиши таъминланиши таъкидланган. Фармон ижроси доирасида тумандаги "Ягона дарча" марказида давлат хизматлари кўрсатилиши муддатлари ўрганилди. Давлат хизмати кўрсатиш муддати ўн икки кун бўлган турар жойни нотураржой тоифасига ўтказиш тўғрисидаги Баҳодир Аҳмедовнинг аризаси шу йил 23 август куни туман ҳокимлигига юборилган. Бир кун ўтиб, туман архитектура ва қурилиш бўлимига йўлланган бу нома салкам бир ой муддат бош архитектор лавозими вакант бўлганлиги сабабли тўхтатиб қолдирилган.\n2016 йилнинг 10 ноябридан 2017 йил 10 январга қадар мамлакатимизда ёнғин хавфсизлиги кунлари деб бел, Cайлов-2016, Cув ҳавзалари, Ёғ ишлаб чиқариш, БАНКНИНГ ПУЛ ЎТКАЗМАЛАРИ, Бандлик, Болажонлар, Боғдорчилик, ДОРИЛОМОН ДАМЛАР ГЎЗАЛЛИГИ, ЖИНОЯТ СОДИР ЭТИЛДИ, Китоб, Китобхонлик, Конституция, МЕҲНАТ БИЛАН ЎЗГАЧА фаровон турмуш завқи, Мактаб ҳаёти, НОАНЪАНАВИЙ УРФ, Обуна 2017, ПЕДАГОГ УЧУН МУҲИМ, Пахтачилик, Пиллачилик, Сайлов-2016, Самарқанд сайлов, Спорт, ТАНИҚЛИ САНЪАТКОРЛАР, ТУМАН КЕНГАШИНИНГ СЕССИЯ, Тадбиркорлик, Тиббиёт, ФҲДЁ, ХАБАРЛАР, Шифокорлар, Экология, ЯХШИ ЎҚИТУВЧИ, Ягона дарча, Янгиликлар, диёра, нотариус, устоз, Ғаллачилик, Қадамжолар ободлиги, Ҳоким ва ёшлар